ΠΑΓΚΥΠΡΙΟΣ ΣΥΝΔΕΣΜΟΣ ΟΠΑΔΩΝ ΑΕΚ -ΣΥΝΔΕΣΜΟΣ ΛΑΡΝΑΚΑΣ: Σεπτεμβρίου 2013\nΆσχημα τα νέα για τον Δημήτρη Ανάκογλου... Ο μέσος της ΑΕΚ πήγε σήμερα το πρωί στο Ιατρικό Κέντρο εξετάστηκε από τους Λάκη Νικολάου και Άλκη Καλιακμάνη και οι αρχικοί φόβοι από τον χθεσινό τραυματισμό του επιβεβαιώθηκαν, καθώς έχει υποστεί εξάρθρωση ωμοπλάτης.\nΤο aek365 επικοινώνησε με τον Λάκη Νικολάου ο οποίος αφού μας τόνισε πως ο Ανάκογλου θα μπει αύριο (1/10) στο χειρουργείο, αναμένεται να επανέλθει σε 6-7 εβδομάδες στις προπονήσεις. Με απλά λόγια ο παίκτης θα μείνει εκτός παιχνιδιών τουλάχιστον για δύο μήνες με τις πιο αισιόδοξες προβλέψεις. Παρόμοιο πρόβλημα αντιμετωπίστηκε πριν χρόνια από το ιατρικό τιμ της ΑΕΚ και για τον Μιχάλη Κασάπη ο οποίος είχε γυρίσει με την κατάλληλη αγωγή και θεραπεία σε 2,5 μήνες γερός στους αγωνιστικούς χώρους.\nΕντός της ημέρας θα εξεταστεί και ο Ντακόλ.\nΔύο σοβαρά προβλήματα... κληρονόμησε η ΑΕΚ από το παιχνίδι με τη Θύελλα Ραφήνας. Ο Δημήτρης Ανάκογλου αποχώρησε από τον Ολυμπιακό Στάδιο έχοντας μπαταρισμένο τον αριστερό του ώμο, με την πρώτη εκτίμηση του ιατρικού τιμ να κάνει λόγο για κάκωση στην ακρομυοκλειδική. Ο ποδοσφαιριστής θα υποβληθεί αύριο το πρωί σε εξετάσεις και αν επιβεβαιωθεί η διάγνωση -και η εκτίμηση για το μέγεθος του προβλήματος- τότε είναι πιθανό ακόμη και να περάσει την πόρτα του χειρουργείου. Το δεύτερο πρόβλημα έχει να κάνει με τον Αλεξάντερ Ντακόλ, ο οποίος τραυματίστηκε στα πρώτα λεπτά του αγώνα, όμως συνέχισε και μάλιστα πέτυχε το πρώτο γκολ της ΑΕΚ. Όμως, όταν εξετάστηκε από τους γιατρούς της ομάδας διαπιστώθηκε ότι έχει υποστεί εξάρθρωση στον ώμο! Αύριο το πρωί θα υποβληθεί σε μαγνητική τομογραφία για να διαπιστωθεί το ακριβές μέγεθος του τραυματισμού του, καθώς και το διάστημα που θα μείνει εκτός δράσης...\nΛΑΟΘΑΛΑΣΣΑ ΧΤΕΣ ΣΤΟ ΟΑΚΑ..ΔΕΝ ΕΓΙΝΕ ΠΟΤΕ ΑΥΤΟ !!..Ο ΚΟΣΜΟΣ ΜΑΣ ΔΙΨΑΣΜΕΝΟΣ ΝΑ ΔΕΙ ΑΕΚ..ΝΑ ΔΕΙ ΤΗΝ ΑΡΡΩΣΤΕΙΑ ΤΟΥ !!..ΣΙΓΟΥΡΑ ΤΟ ΘΕΑΜΑ ΚΑΙ ΤΟ ΑΠΟΤΕΛΕΣΜΑ ΤΟΝ ΑΠΟΓΟΗΤΕΥΣΑΝ ΘΕΛΑΜΕ ΠΕΡΙΣΣΟΤΕΡΗ ΣΟΒΑΡΟΤΗΤΑ..ΑΛΛΑ ΘΑ ΤΑ ΦΤΙΑΞΟΥΜΕ ΟΛΑ ΕΙΜΑΣΤΕ ΣΙΓΟΥΡΟΙ ΓΙΑ ΑΥΤΟ..ΑΚΟΜΗ ΠΑΜΕ ΚΑΙ ΓΙΑ ΤΟ ΓΗΠΕΔΟ ΕΚΕΙ ΘΑ ΔΟΥΜΕ ΑΚΟΜΗ ΜΕΓΑΛΥΤΕΡΗ ΩΘΗΣΗ ΤΟΥ ΚΟΣΜΟΥ..ΠΑΜΕ ΣΑΝ ΑΛΛΟΤΕ ..ΑΝΤΕ ΡΕ ΑΕΚΑΡΑΑΑΑΑΑΑ..\nΒιντεοθεραπεία περιελάμβανε το πρόγραμμα πριν από την έναρξη της χθεσινής προπόνησης της ΑΕΚ. Οι ποδοσφαιριστές της Ένωσης παρακολούθησαν το ματς της πρεμιέρας, με τον Τραϊανό Δέλλα να τους αναλύει τις φάσεις και παράλληλα να τους επισημαίνει την φιλοσοφία με την οποία θα πρέπει να προσεγγίσουν το αυριανό παιχνίδι με τη Θύελλα Ραφήνας, στο ΟΑΚΑ. Και με δεδομένο ότι πρόκειται για τον πρώτο αγώνα των Κιτρινόμαυρων μπροστά στο κοινό τους, έχοντας ακόμη νωπή την εμπειρία του ποδοσφαιριστή, ο Δέλλας ζήτησε από τους παίκτες του... «Να μπούμε δυνατά και να πιέσουμε ψηλά, συντονισμένα από το πρώτο λεπτό. Να πετύχουμε ένα γρήγορο γκολ που θα μας απελευθερώσει να κάνουμε το παιχνίδι μας και να ικανοποιήσουμε τον κόσμο». Φυσικά, ο προπονητής τόνισε στους παίκτες του ότι θα πρέπει το πρέσινγκ της ομάδας να είναι συντονισμένο και ισορροπημένο, με τις γραμμές κοντά, προκειμένου να μην υπάρξουν κενοί χώροι που θα μπορούσε να εκμεταλλευτεί ο αντίπαλος...\nΗ ΑΕΚΑΡΑ ΜΑΣ ΔΙΝΕΙ ΤΟΝ ΔΕΥΤΕΡΟ ΑΓΩΝΑ ΕΠΙΣΤΡΟΦΗΣ ΣΗΜΕΡΑ ΚΑΙ Η ΚΑΨΟΥΡΑ ΤΟΥ ΚΟΣΜΟΥ ΕΙΝΑΙ ΤΕΡΑΣΤΙΑ ΓΙΑ ΤΗΝ ΑΓΑΠΗ ΤΟΥ !!..ΤΑ ΔΙΑΡΚΕΙΑΣ ΕΚΑΝΑΝ ΡΕΚΟΡ ..ΚΑΙ Ο ΚΟΣΜΟΣ ΘΑ ΔΕΙΞΕΙ ΚΑΙ ΣΗΜΕΡΑ ΠΟΣΟ ΚΟΝΤΑ ΕΙΝΑΙ ΣΤΗΝ ΟΜΑΔΑ ΑΥΤΟΥΣ ΤΟΥΣ ΔΥΣΚΟΛΟΥΣ ΚΑΙΡΟΥΣ ..ΟΛΟΙ ΓΗΠΕΔΟ ΛΟΙΠΟΝ ΚΑΙ ΑΕΚΑΡΑ ΠΑΝΩ ΑΠΟ ΟΝΟΜΑΤΑ..\nΤην τελευταία στιγμή φαίνεται ότι θα αποφασίσει ο Τραϊανός Δέλλας, σχετικά με τη διάταξη που θα παρατάξει την ομάδα στο παιχνίδι της Κυριακής. Αυτό προκύπτει από τη σημερινή προπόνηση και τις ασκήσεις που έκανε, με τον «Τράι» να δοκιμάζει για αρκετή ώρα το 4-3-3, αλλά στο τέλος να βλέπει πως δουλεύει και το 4-2-3-1. Στην αρχή ο «Κολοσσός» δούλεψε στην επιθετική λειτουργία και από εκεί φάνηκε να έχει στο μυαλό του μία τριάδα κεντρικών, με τον Ρόβα ως «κόφτη» και μπροστά του τους Κορδέρο και Ανάκογλου, ενώ Ράμα και Πλατέλλας έπαιξαν στα άκρα, με τον Ντακόλ να είναι στην κορυφη της επίθεσης. Στην συνέχεια φάνηκαν και οι προθέσεις του για την τετράδα της άμυνας, όπου δεξιά ήταν ο Τσουκαλάς, αριστερά ο Τσουμάγκας και κεντρικό αμυντικό δίδυμο οι Γεωργέας και Σταθάκης. Ωστόσο, προς το τέλος των ασκήσεων άλλαξε την διάταξη και δοκίμασε και το 4-2-3-1, δείγμα του ότι δεν έχει καταλήξει ακόμα.\nPosted by ΚΩΣΤΑΣ-ΑΕΚ ΠΑΓΚΥΠΡΙΟΣ ΛΚΑΣ at 3:41 μ.μ. 0 comments Links to this post\nΣΤΑ ΦΙΛΑΔΕΛΦΕΙΑ ΚΤΥΠΑ ΚΑΙ ΠΑΛΙ Η ΚΑΡΔΙΑ ΤΗΣ ΑΕΚΑΡΑΣ ΜΑΣ ΓΡΑΦΕΙ Η ΦΥΛΛΑΔΑ ΜΑΣ..ΤΟ ΟΝΕΙΡΟ ΓΙΑ ΝΑ ΠΑΡΕΙ ΣΑΡΚΑ ΚΑΙ ΟΣΤΑ ΧΡΕΙΑΖΕΤΑΙ ΑΚΟΜΗ ΛΙΓΟ ΥΠΟΜΟΝΗ....ΚΑΙ ΟΛΑ ΘΑ ΠΑΝΕ ΚΑΛΑ..12000 ΤΑ ΔΙΑΡΚΕΙΑΣ ΚΑΙ Ο ΚΟΣΜΟΣ ΜΑΣ ΑΠΟΔΕΙΞΕ ΟΤΙ ΔΕΝ ΣΚΥΒΕΙ ΤΟ ΚΕΦΑΛΗ..ΑΛΛΑ ΣΥΝΕΧΙΖΕΙ ΤΟΝ ΑΓΩΝΑ ΤΟΥ ΓΙΑ ΝΑ ΔΕΙ ΤΗΝ ΑΡΡΩΣΤΕΙΑ ΤΟΥ ΣΤΑ ΨΗΛΑ ΚΑΙ ΠΑΛΙ !!\n@ Καλημέρα ΑΕΚάρα και όσο πλησιάζει η μέρα η προσμονή μεγαλώνει. Ποιος το περίμενε ποτέ πως θα υπήρχε τόση προσμονή για ένα αγώνα με την Θύελλα Ραφήνας. Στον μαγικό κόσμο της ΑΕΚ όλα μπορούν να συμβούν. Από τα χειρότερα που τα ζήσαμε μέχρι τα καλύτερα που έρχονται... Κι έτσι την Κυριακή με την Θύελλα θα ζήσουμε τον πρώτο επίσημο εντός έδρας αγώνα για φέτος έτσι όπως ποτέ δεν μπορούσαμε να φανταστούμε. Σε μια καθαρά ποδοσφαιρική ώρα όπως παλιά όταν τρέχαμε με την μπουκιά από το Κυριακάτικο τραπέζι στο στόμα. Με εισιτήρια φτηνά. Με την ΑΕΚ να βγάζει υγεία παντού. Με την ΑΕΚάρα πάντα στην καρδιά. Αυτό το τελευταίο δεν αλλάζει.\n@ Είχα γράψει προ καιρού όταν ο Δέλλας είχε παίξει 4-3-3, στο φιλικό με την Νέα Ιωνία στα Σπάτα, πως είναι ένα σύστημα που μου αρέσει πολύ και θα ήθελα να το δω να το παίζει η ΑΕΚ. Τότε θεωρούσα σίγουρο πως θα έρθουν ένας ή και δύο ακραίοι επιθετικοί, όπως και έγινε, οπότε υπήρχαν οι κατάλληλοι παίκτες. Χθες μετά από καιρό ο Δέλλας το δοκίμασε πάλι. Είναι πολύ απαιτητική διάταξη αυτή αλλά αν παιχτεί σωστά και πετύχει τότε ειναι το πιο επιθετικό σύστημα που υπάρχει. Πρέπει όμως να υπάρχουν οι κατάλληλοι παίκτες. Η ΑΕΚ τους έχει στο κέντρο.\n@ Ο Ρόβας ανεξάρτητα από το τι έχει δείξει μέχρι τώρα και από το αν τελικά θα αγωνιστεί σαν σέντερ μπακ είναι καθαρό αμυντικό χαφ μπροστά από τα σέντερ μπακ κι ας μην είναι τόσο aggressive. Είπαμε η κατηγορία είναι τέτοια που μια ομάδα με την ανωτερότητα της ΑΕΚ που έχει ανέβει ήδη βλέπει κάποια πράγματα διαφορετικά. Ετσι ο Σταθάκης που μέχρι τώρα έχει δείξει πως είναι προβληματικός στα καθαρά αμυντικά καθήκοντα του, κυρίως όταν απαιτείται προσωπική μονομαχία, μπορεί να σταθεί επειδή είναι «γλυκός» με την μπάλα στα πόδια. Το ίδιο κι ο Ρόβας που μπορεί να είναι λίγο σόφτ για αμυντικό χαφ αλλά με την μορφή που θα έχουν όλα τα παιχνίδια της ΑΕΚ φέτος μπορεί να είναι άριστος σε αυτόν τον ρόλο. Επίσης ο Κορδέρο και ο Ανάκογλου είναι βέβαιο πως θα αισθάνονται καλύτερα σαν εσωτερικά χαφ στο 4-3-3 παίζοντας πολύ πιο κοντά στο τέρμα.\n@ Οσον αφορά το επιθετικό κομμάτι τόσο ο Μπρέσεβιτς όσο και ο Ντακόλ όπως έχει φανεί μέχρι τώρα αισθάνονται πολύ καλύτερα όταν παίζουν ο καθένας μόνος του στην κορυφή. Επίσης τόσο ο Πλατέλας όσο και ο Πόποβιτς, που έχουν το προβάδισμα σαν ακραίοι, σε αυτή την διάταξη θα μπορούν να είναι ακόμη περισσότερο επιθετικοί και να βρίσκονται περισσότερες φορές στην περιοχή αφού αν πετύχει τα αμυντικά τους καθήκοντα θα είναι πολύ πιο περιορισμένα.\n@ Για όλους είναι καλύτερο λοιπόν θεωρητικά το 4-3-3 και επαναλαμβάνω πως καθόλου δεν αλλοιώνει το φετινό συνολικό σχέδιο της ΑΕΚ που προβλέπει νίκες παντού με θέαμα και όσο το δυνατόν περισσότερα γκολ. Αντίθετα, και επιμένω σε αυτό, αν παιχτεί σωστά είναι το πιο επιθετικό σύστημα που υπάρχει με 5 περισσότερο επιθετικούς ποδοσφαιριστές. Πραγματικά έτσι θα ήθελα να δω την ΑΕΚ να παίζει φέτος. Υπάρχουν όμως και προβλήματα. Το πιο σημαντικό για μένα το ότι πρέπει ένας τουλάχιστον παίκτης ενδεκάδας να μένει κάθε Κυριακή εκτός αποστολής. Ο Ντακόλ ή ο Μπρέσεβιτς. Και αυτό δεν τελειώνει εκεί. Αν ο ένας εκ των δύο μένει εκτός αποστολής τότε η ΑΕΚ δεν έχει σέντερ φορ στον πάγκο. Αν χτύπα ξύλο αυτός που έχει επιλεγεί πάθει ένα τράβηγμα π.χ. στο πέμπτο λεπτό τότε η ΑΕΚ έχει σαν εναλλακτικές λύσεις Τσεβά και Θαναηλάκη που ο Δέλλας εκτιμά πως ακόμη θέλουν χρόνο και δουλειά για να καταφέρουν να μπουν στην 18αδα. Επίσης ούτε ο Ντακόλ, ούτε ο Μπρέσεβιτς μπορούν να παίξουν στα άκρα ώστε να είναι και οι δύο μαζί. Αν ο ένας από τους δύο ήταν Ελληνας και είχε αποκτηθεί κι ένας Ελληνας έμπειρος αντί για τον Μπρούνο στην άμυνα τα πράγματα θα ήταν πολύ πιο απλά. Αλλά είπαμε. Η ΑΕΚ ξαναχτίζεται από την αρχή. Από ανθρώπους που μαθαίνουν. Φυσικά επιβάλεται να μάθουν γρήγορα.\nΟ «τίγρης» διαβεβαιώνει πως δεν θα πειραχθεί στο ελάχιστο το άλσος της Νέας Φιλαδέλφειας. Παράλληλα το σχέδιο του γηπέδου πέρα από θέσεις εργασίας και γενικότερη ανάπτυξη στην περιοχή, θα προσφέρει και θέσεις… στάθμευσης, αφού το πάρκινγκ για τις ανάγκες των θεατών θα είναι διαθέσιμο για τους υπόλοιπους κατοίκους τις ημέρες που δεν υπάρχει αγωνιστική δραστηριότητα. Σχέδιο υπάρχει επίσης για την αντιμετώπιση του όγκου των απορριμάτων και τη μετακίνηση του χώρου στάθμευσης των απορριματοφόρων για να μην επηρεάζεται η αισθητική του γηπέδου.\nΟλοκληρώθηκε και η χθεσινή προπόνηση της ΑΕΚ, η οποία πραγματοποιήθηκε στο Ολυμπιακό Στάδιο. Ο Τραϊανός Δέλλας συνέχισε τις δοκιμές εν όψει του αγώνα με την Θύελλα Ραφίνας, τσεκάροντας αυτή τη φορά ένα σχήμα με διάταξη 4-3-3. Στο δεξιό άκρο της άμυνας ήταν ο Τσουκαλάς, στο αριστερό ο Πεταυράκης και το κεντρικό αμυντικό δίδυμο αποτελούσαν οι Τσιρίλο, Γεωργέας. Αμυντικός χαφ ήταν ο Ρόβας, με τον Κορδέρο και τον Αναάκογλου εσωτερικούς χαφ, ενώ την τριάδα στην επίθεση αποτελούσαν οι Πλατέλλας (δεξιά), Ράμα (αριστερά) και Ντακόλ (σέντερ φορ). Στη συγκεκριμένη δοκιμή οι δύο ξένοι που έμειναν εκτός ενδεκάδας ήταν οι Πόποβιτς και Μπρέσεβιτς, ωστόσο ασφαλή συμπεράσματα για την ενδεκάδα της Κυριακής είναι νωρίς ακόμη να βγουν, ειδικά τη στιγμή που από τη σημερινή προπόνηση απουσίασε ο Σταθάκης (λόγω στρατιωτικών υποχρεώσεων), ο οποίος αν προτιμηθεί αντί του Τσιρίλο, δίνει το περιθώριο στον προπονητή να «βάλει» άλλον ένα ξένο στην επίθεση. Κάτι που ίσως αλλάξει και την διάταξη.\nΑΥΤΗ ΕΙΝΑΙ ΑΕΚ ΓΡΑΦΕΙ Η ΦΥΛΛΑΔΑ ΜΑΣ..Η ΑΕΚΑΡΑ ΜΑΣ ΠΟΥ ΣΥΝΕΧΙΖΕΙ ΤΟΝ ΑΓΩΝΑ ΤΗΣ ΓΙΑ ΕΠΙΣΤΡΟΦΗ..ΚΑΙ ΤΟ ΠΟΙΟ ΣΗΜΑΝΤΙΚΟ ΤΟ ΓΗΠΕΔΟ ΤΗΣ !!..\nΣτην ταυτόχρονη παρουσία των Ντακόλ και Μπρέσεβιτς στην βασική ενδεκάδα φαίνεται πως θα επιμείνει ο Δέλλας και στον αγώνα με την Θύελλα. Σύμφωνα με κάποιες ασκήσεις τακτικής που έκανε στην χθεσινή προπόνηση φαίνεται πως οι δύο θα πάρουν άλλη μια ευκαιρία μαζί, με τον Βραζιλιάνο πίσω από τον Μπρέσεβιτς. Σε ότι αφορά τις άλλες θέσεις ο Γεωργέας επιστρέφει όπως αναμενόταν στο δεξί άκρο της άμυνας, οι Σταθάκης - Τζανετόπουλος φαίνεται πως παίρνουν μια ευκαιρία πάλι μαζί, ο Πεταυράκης ίσως πάρει την θέση του μέτριου Τσουμάγκα ενώ κανείς δεν ξέρει τι θα γίνει με τον Ρόβα αφού Κορδέρο και Ανάκογλου δεν κουνιούνται από την ενδεκάδα. Σε κάθε περίπτωση όλα αυτά είναι πρώτες σκέψεις και δεν αποκλείονται διαφοροποιήσεις στις επόμενες δύο προπονήσεις όπου θα δουλευτεί πιο έντονα η τακτική και θα δοκιμαστεί το σχήμα ενόψει της Κυριακής.\nΟλοκληρώθηκε η σημερινή προπόνηση των ποδοσφαιριστών της ΑΕΚ που διεξήχθη στα Σπάτα. Ολοι οι παίκτες που υπολογίζονται σαν βασικές λύσεις από τον Δέλλα προπονήθηκαν κανονικά ενώ οι Μιχάλης Παυλής, Χριστόφορος Ντούμπερετ και Τρύφων Καζβιρόπουλος έκαναν ατομικό πρόγραμμα στο γυμναστήριο.\nΗ προπόνηση της Πέμπτης είναι προγραμματισμένη για τις 16.00 στο ΟΑΚΑ.\nΟριστικά την Κυριακή στις 4.30 θα υποδεχτεί η ΑΕΚ την Θύελλα Ραφήνας στο ΟΑΚΑ αφού η μεταφορά για το Σάββατο έμεινε τελικά στο πλαίσιο της φημολογίας. Ετσι λοιπόν η Ενωση θα κάνει την επίσημη πρεμιέρα της στο ΟΑΚΑ όπως είχε οριστεί κανονικά και οι ιθύνοντες της Ενωσης περιμένουν πολύ κόσμο. Μάλιστα στην αυξημένη παρουσία του κόσμου αναμένεται να παίξουν ρόλο και οι φτηνότερες τιμές εισιτηρίων αφού συμφωνά με πληροφορίες του aek365 οι τιμές θα ξεκινούν από 5 ευρώ και βέβαια θα υπάρχουν πάρα πολλά εισιτήρια και με 10 και 15. Οι τιμές αναμένεται να ανακονωθούν επίσημα το αργότερο μέχρι αύριο.\nΣε δημοσίευμα της σημερινής εφημερίδας GOAL γίνεται λόγος για το γήπεδο της ΑΕΚ αλλά και για του Μουσείο Προσφυγιάς αφού εκτός των άλλων ο Δημήτρης Μελισσανίδης πιστεύει πως από εκεί η ΑΕΚ θα μπορέσει να δημιουργήσει την νέα γενιά οπαδών της. Ακολουθεί το δημοσίευμα:\nΤα σχέδια της «Αγιάς Σοφιάς» είναι πλέον έτοιμα και ήδη η Δήμαρχος Νέας Φιλαδέλφειας – Χαλκηδόνας, Έφη Αποστολάκη, πήρε μια γεύση.\n@ Δεν περνάνε με τίποτα οι μέρες. Για το γήπεδο και την παρουσίαση του ότι μπορούσαμε να ξέρουμε τα έχουμε πει από καιρό. Τώρα η αναμονή γίνεται ακόμη πιο βασανιστική γιατί με όσα έχουν δει το φως της δημοσιότητας, από τον Αύγουστο που είχαμε γράψει αυτά που είδαν τα μέλη της επιτροπής γηπέδου, αλλά και με τις δηλώσεις ανθρώπων που είχαν την τύχη να το δουν όλοι πλέον έχουν καταλάβει πως δεν μιλάμε για ένα απλό γήπεδο ποδοσφαίρου. Σίγουρα δεν μιλάμε για ένα γήπεδο σαν το παλιό... βαμένο από πάνω όπως έλεγε η προπαγάνδα το 2005. Ούτε καν για ένα απλά υπερύσγχρονο γήπεδο. Το νέο γήπεδο της ΑΕΚ θα είναι ένα από τα πιο όμορφα της Ευρώπης και σίγουρα το μακράν καλύτερο της Ελλάδας. Νομίζω πως στην παρουσίαση που θα γίνει ένα ενδιαφέρον τέλος του φιλμ θα είναι ο... Μαρινάκης σε καρτούν να γκρεμίζει με... δυναμίτη, από ντροπή, το Καραϊσκάκη την ημέρα των εγκαινίων στη Νέα Φιλαδέλφεια. Πλάκα κάνω μην παρεξηγηθεί κανείς, αλλά η διαφορά θα είναι πραγματικά χαώδης. Λίγο πολύ όλοι ξέρουμε το περίγραμμα αλλά η (εικονική) πραγματικότητα που θα δούμε μέσα στον Οκτώβριο από τον ίδιο τον Μελισσανίδη θα είναι κάτι που ούτε η φαντασία μπορεί να αγγίξει. Η κυβέρνηση είναι στο πλευρό της ΑΕΚ, η Περιφέρεια Αττικής είναι στο πλευρό της ΑΕΚ, ο Δήμος Νέας Φιλαδέλφειας είναι πλέον πιο φανατικός υποστηρικτής κι από... εμάς. Πρώτα ο Θεός όλα θα πάνε καλά. Κανένα εμπόδιο δεν μπορεί να σταθεί στο να υψωθεί πάλι ο Ναός στη φυσική του θέση. Υγεία να έχουμε να το ζήσουμε. Από τώρα σκέφτομαι τις στιγμές και τα συναισθήματα εκείνης της πρώτης μέρας. Ξέρει ότι το κάνετε πολλοί. Είναι το γλυκό μυστικό μας.\n@ Kατά τα άλλα έρχεται το δεύτερο παιχνίδι και προβλέπω πως θα έχουμε πολύ κόσμο την Κυριακή. Οσο κι αν πονάει η καρδιά είναι δεδομένο πως όλοι μας έχουμε αρχίσει πλέον να βλέπουμε το μέλλον σαν κάτι που το περιμένουμε σαν τρελλοί και όχι με φόβο για τα χειρότερα όπως τα τελευταία χρόνια. Τα χειρότερα είναι πίσω όχι επειδή η ΑΕΚ έφτασε στον πάτο αλλά γιατί βρέθηκε ο ηγέτης να την πάρει από εκεί και να βάλει πάλι στόχο την κορυφή και προορισμό τον ουρανό. Μην το ξεχνάμε αυτό ποτέ. Βοηθάει στο να βλέπουμε τα πράγματα πιο καθαρά. Το μόνο πρόβλημα που δεν θα έχουμε την Κυριακή, δεν πιστεύω να παίξουμε Σάββατο, είναι το αν θα μας χωρέσει το γήπεδο. Θα μας χωρέσει σίγουρα. Και τα εισιτήρια θα είναι σε πολύ καλές τιμές. Ομως από το παιχνίδι της Κυριακής ένας προβληματισμός πρέπει να μείνει σε όλους και κυρίως στις άλλες 14 ομάδες που θα μας υποδεχτούν και κυρίως στην ΕΠΟ. Το γήπεδο του Ηφαίστου χωράει 700-800 άτομα αν γεμίσει τίγκα. Σκεφτείτε τι έχει να γίνει εκεί με τον Α.Ο Περιστερίου. Ούτε τους μισούς από τους Περιστεριώτες Ενωσίτες που θα πάνε δεν χωράει. Πρέπει να βρουν τρόπο να πείσουν τον Σπανό να δώσει το γήπεδο και βέβαια οι άνθρωποι της τοπικής ομάδας να είναι έξυπνοι και με εισιτήρια 5 και 10 ευρώ, με τίποτα πιο ακριβά, να βγάλουν την μισή αν όχι όλη την χρονιά και να εξασφαλίσουν και πως όλα θα κυλήσουν ήρεμα. Ας κουνήσει λίγο και τον... κώλο της η ΕΠΟ γιατί τα όσα έγιναν πριν τον αγώνα με τον Μανδραϊκό δεν τιμούν πρώτα και πάνω από όλα την διοργανώτρια που έκανε τον Πόντιο Πιλάτο. Η ΑΕΚ πρέπει να παίξει όλα τα ματς σε μεγάλα γήπεδα. Συμφέρει τους πάντες και κυρίως εξασφαλίζει την ομαλή διεξαγωγή. Κάντε τα... κουμάντα σας λοιπόν.\nΠΡΕΠΕΙ ΝΑ ΤΡΕΞΟΥΜΕ ΓΡΑΦΕΙ Η ΦΥΛΛΑΔΑ ΜΑΣ ΓΙΑ ΤΟ ΘΕΜΑ ΤΟΥ ΓΗΠΕΔΟΥ..ΣΙΓΟΥΡΑ ΘΕΛΕΙ ΠΟΛΛΗ ΔΟΥΛΕΙΑ ΑΚΟΜΗ ΔΙΟΤΙ ΗΤΑΝ ΚΑΙ ΕΙΝΑΙ ΤΑ ΠΡΑΓΜΑΤΑ ΔΥΣΚΟΛΑ ΚΑΙ ΤΟ ΓΝΩΡΙΖΟΥΜΕ ΟΛΟΙ...ΣΧΕΔΙΑ ΕΓΙΝΑΝ ΠΟΛΛΑ ΚΑΙ ΥΠΟΣΧΕΣΕΙΣ ΕΜΕΙΝΑΝ ΣΤΑ ΡΑΦΙΑ ..ΤΩΡΑ ΠΕΡΙΜΕΝΟΥΜΕ ΕΡΓΑ ΚΑΙ ΕΙΜΑΣΤΕ ΑΙΣΙΟΔΟΞΟΙ ΟΤΙ ΚΑΤΙ ΘΑ ΓΙΝΕΙ !!..Ο ΤΙΓΡΗΣ ΤΟ ΞΕΡΕΙ ΚΑΛΥΤΕΡΑ ΑΠΟ ΟΛΟΥΣ ΑΥΤΟ..\nΓια μία ΑΕΚ που μαζί με τον κόσμο της θα είναι "ανίκητη" γράφει στο πρώτο της θέμα η εφημερίδα: "Το μεγάλο μήνυμα από το ξεκίνημα της ΑΕΚ για την επιστροφή στην κορυφή. Το μεγαλείο της ΑΕΚ κρατάει ζωντανό ο απίστευτος λαός της, στην ασυμβίβαστη με το μέγεθός της σεζόν που άρχισε στη Φυλή". Για το γήπεδο η ΩΡΑ τονίζει πως μπήκαν τα θεμέλια για κοινή πορεία μεταξύ ΑΕΚ και Δήμου.\nΠρώτο θέμα είναι η ΑΕΚ στην εφημερίδα, η οποία έχει τίτλο "θα πάθετε πλάκα" και αναφέρεται στα σχέδια του Ναού όπως έδειξε μέρος αυτών χθες ο Μελισσανίδης στο Δήμο: "Στις 2 Οκτωβρίου θα ξεδιπλωθούν τα σχέδια μπροστά σε όλο το δημοτικό συμβούλιο και θα ακολουθήσει επίσημη, ψηφιακή και εντυπωσιακή παρουσίαση από τον Τίγρη στα πρότυπα μεγάλων ευρωπαϊκών κλαμπ. Με μία μικρή γεύση των σχεδίων του "κιτρινόμαυρου κάστρο" ο Μελισσανίδης "τρέλανε" τη δήμαρχο και ετοιμάζει εκπλήξεις στον κόσμο της ΑΕΚ".\n"Δέος για το Ναό", γράφει με τη σειρά της και η LIVE SPORT: "Ο Μελισσανίδης παρουσίασε τα σχέδια της "Αγιας Σοφιάς" και άφησε με το στόμα ανοιχτό τη δημοτική αρχή της Νέας Φιλαδέλφειας. Έντονο χρόνο Βυζαντινής Αυτοκρατορίας στο "παλάτι" της ΑΕΚ. Τα τείχη της Πόλης και η Πύλη του Ρωμανού!", σημειώνει η εφημερίδα.\nΠρώτο θέμα και στο Goal το γήπεδο της ΑΕΚ: "Τους τρέλανε με τα κίτρινα τείχη! "Ούτε στα όνειρά μας τέτοιο γήπεδο", είπαν οι εκπρόσωποι του Δήμου της Νέας Φιλαδέλφειας στα πρώτα αποκαλυπτήρια που έκανε ο Μελισσανίδης", γράφει η εφημερίδα και προσθέτει: "Δεν μιλάμε μόνο για ένα γήπεδο. Θέλω την απόλυτη συναίνεση όλου του συμβουλίου, γιατί θα αναστήσει τη Νέα Φιλαδέλφεια", τα λόγια του Τίγρη. Το κίνητρο των επισκεπτών από τον απανταχού ελληνισμό για το μουσείο των προσφύγων, αλλά και οι... μηδενικοί εμπορικοί χώροι. Στις 2 Οκτωβρίου η τελική παρουσίαση στο δήμο, τα πάντα έτοιμα μέχρι τον Σεπτέμβριο του 2015".\nΗ ΑΕΚ ξεκίνησε με το δεξί τις υποχρεώσεις της στη Γ' Εθνική και με την απόδοσή της στο παιχνίδι απέναντι στον Μανδραϊκό έκανε τον κόσμο της να φύγει ικανοποιημένος από το γήπεδο της Φυλής. Αυτό ήταν και το μεγάλο κέρδος της χθεσινής μέρας, καθώς από εκεί και πέρα, η ομάδα δεν μπορεί να μείνει περισσότερο σε αυτό το ματς, όταν το ζητούμενο για την ίδια είναι η ανάλογη συνέχεια και ο τελικός στόχος. Κάτι που θέλησε να στείλει ως μήνυμα ο Τραϊανός Δέλλας στις δηλώσεις του μετά το τέλος του αγώνα, όταν επεσήμανε ότι «Ικανοποιημένος θα είμαι μόνο όταν γυρίσουμε στην Α΄ Εθνική». Και το ίδιο μήνυμα, αυτό της συγκέντρωσης εν όψει της συνέχειας έστειλε και στους ποδοσφαιριστές του σήμερα, στα αποδυτήρια των Σπάτων. «Κάναμε μια καλή αρχή, είχαμε μια καλή εικόνα, αλλά ως εκεί. Δεν κάναμε τίποτα περισσότερο από το αυτονόητο. Πρέπει να συνεχίσουμε τη δουλειά, για να παρουσιαστούμε καλύτεροι στη συνέχεια», τόνισε ο Κολοσσός στους παίκτες του.\nΑΝΙΚΗΤΟΙ ΚΟΣΜΟΣ ΚΑΙ ΟΜΑΔΑ ΓΡΑΦΕΙ Η ΦΥΛΛΑΔΑ ΜΑΣ..ΣΙΓΟΥΡΑ ΑΥΤΟ ΙΣΧΥΕΙ..Ο ΚΟΣΜΟΣ ΜΑΣ ΑΠΟΔΕΙΞΕ ΟΤΙ ΘΑ ΕΙΝΑΙ ΚΟΝΤΑ ΣΤΗΝ ΑΡΡΩΣΤΕΙΑ ΤΟΥ ΑΥΤΑ ΤΑ ΔΥΣΚΟΛΑ ΧΡΟΝΙΑ ΚΑΙ ΘΑ ΠΕΤΥΧΕΙ ΠΟΛΛΑ..ΤΑ ΔΙΑΡΚΕΙΑΣ ΑΝΑΡΠΑΣΤΑ !!..ΣΥΝΕΧΙΖΟΥΜΕ ΚΑΙ ΟΛΑ ΘΑ ΠΑΝΕ ΚΑΛΑ..ΑΝΤΕ ΡΕ ΑΕΚΑΡΑΑΑΑΑΑ\nΟ Βαγγέλης Πλατέλλας σκοράρει χθες στη Φυλή, για την ΑΕΚ στο 83' και πανηγυρίζει με έναν δικό του έξαλλο τρόπο. Βγάζει τη φανέλα και εμφανίζει ένα εσωτερικό φανελάκι με το πρόσωπο μιας γυναίκας τυπωμένο.\nΉταν μια ειδική ξεχωριστή στιγμή αυτή για τον Πλατέλλα. Καθώς το πρόσωπο που ήταν στη μπλούζα του και της αφιέρωσε το γκολ ήταν η αγαπημένη του θεία, η οποία "έφυγε", δυστυχώς, από τη ζωή με μικρή ηλικία και με αυτόν τον τρόπο θέλησε να τιμήσει τη μνήμη της.\nΕίναι απίστευτο αυτό που συμβαίνει από το πρωί στο ΟΑΚΑ με φίλους της ΑΕΚ να "τρέχουν" για ένα διαρκείας μετά την ειδική προσφορά της ομάδας - Η φωτογραφία είναι ενδεικτική\nΠρώτη μέρα σήμερα βγήκαν στην κυκλοφορία η ειδική εξαιρετική προσφορά που έκανε η ΑΕΚ για ανέργους και στο ΟΑΚΑ γίνεται από το πρωί το... αδιαχώρητο!\nΕίναι πραγματικά απίστευτο το γεγονός ότι ο κόσμος έχει σχηματίσει ουρές που φτάνουν μέχρι και έξω από το τμήμα εισιτηρίων διαρκείας, περιμένοντας με υπομονή τη σειρά του για να πάρει μία κάρτα των 30 ευρώ και να βρεθεί δίπλα στην αγαπημένη του ΑΕΚ... Η φωτογραφία που δημοσιεύμουμε (και είναι από τον φίλο Δημήτρη, τον οποίο και ευχαριστούμε για την άδειά του) είναι σημερινή από το ΟΑΚΑ και είναι ενδεικτική της κατάστασης που επικρατεί.\nΘυμίζουμε πως η διάθεση των εισιτηρίων διαρκείας για ανέργους θα διαρκέσει ως τις 30/9. Αναδημοσιεύουμε την σχετική ανακοίνωση της ΑΕΚ:\n"Αναγνωρίζοντας όμως το πρόβλημα που αντιμετωπίζουν πολλοί φίλαθλοι της ομάδας μας που ναι μεν επιθυμούν να αγοράσουν εισιτήριο διαρκείας αλλά δεν έχουν τη δυνατότητα να το πραγματοποιήσουν λόγω ανεργίας, αποφασίστηκε να τους δοθεί η δυνατότητα να το προμηθευτούν για το χρονικό διάστημα από 23 έως 30/9 στην τιμή των 30 ευρώ.\nΑπαραίτητη προυπόθεση για την αγορά του η προσκόμιση της κάρτας ανεργίας του ΟΑΕΔ.\nΣημειώνεται δε ότι, δε θα ισχύσει το προνόμιο αγοράς μετοχών υπέρ της ανέγερσης του γηπέδου".\nΑπλώς σημειώνουμε πως ο καθένας θα μπορεί να τα προμηθευτεί καθημερινά, από τις 9.30 μέχρι και τις 17.30, από το τμήμα εισιτηρίων του ΟΑΚΑ.\n@ Καλή εβδομάδα να έχουμε. Ολα πρωτόγνωρα είναι. Αλλά πάντα είναι υπέροχα όταν παίζει η ΑΕΚ. Αυτό το κίτρινόμαυρο ποτάμι από την... Αριζόνα μέχρι το γήπεδο, σχεδόν 2 χιλιόμετρα απόσταση για όσους δεν ξέρουν, οι φωνές από το πέταλο που σε τραβούσαν σαν υπνωτισμένο να τρέξεις να βρεθείς κοντά της, οι γονείς με τα παιδάκια από το χέρι ή στην αγκαλιά, η μυρωδιά από τα βρώμικα μαζί με τα καπνογόνα και τα 2-3 δακρυγόνα που έριξαν οι, για ακόμη μια φορά, απροετοίμαστοι αστυνομικοί. Κόσμος παντού, κόσμος όπου μπορούσε να σταθεί για να ρίξει μια ματιά και η τρύπα από τα χωράφια που έφερε άλλους 300 μέσα στο ημίχρονο. Εχω πάει σε όλα τα ματς που έχουμε παίξει σε αυτό το γήπεδο, πρωτάθλημα και κύπελλο, ποτέ δεν πλησίασε ο κόσμος μας το χθεσινό. Και ήταν ο Μανδραϊκός και η κατηγορία που μόνο στους εφιάλτες μας υπήρχε και μάλιστα σε αυτούς που όταν ξυπνάς αμέσως ησυχάζεις γιατί σκέφτεσαι πως αυτά γίνονται μόνο στα όνειρα. Κι όμως έγινε. Αλλά είμαστε εκεί. Και θα είμαστε. Μέχρι ο Δέλλας να είναι ικανοποιημένος. Μέχρι να τους περιμένουμε όλους για προσκύνημα στο Ναό. Χθες ζήσαμε την εμπειρία του γηπέδου όπως το γνωρίσαμε. Με τα γήπεδα οριακά κατάλληλα να μην μας χωράνε. Με την μεγάλη όμως διαφορά τουνα παίζουμε με αντιπάλους που ούτε στον ύπνο μας δεν είχαμε δει. Αρχισε η επιστροφή μας. Ομάδα και κόσμος μια γροθιά. ΑΕΚ από το πρωί της Κυριακής μέχρι το βράδυ. Αυτόν τον κόσμο που μέσα από την πίκρα του βρήκε την δύναμη να έρθει ακόμη πιο κοντά στην αγαπημένη μας ομάδα και να κάνει μαζί της το ταξίδι στην Αγονη γραμμή αντί να την εγκαταλείψει και να την περιμένει στα σαλόνια κανείς δεν έχει δικαίωμα να τον απογοητεύσει ξανά. Για αυτό η ευθύνη είναι μεγάλη. Και το άγχος φυσιολογικό. Πρέπει να είναι και παραγωγικό.\n@ Το άγχος ήταν το μεγάλο εμπόδιο στο αγωνιστικό κομμάτι του χθεσινού πρώτου αγώνα. Αγχος φυσιολογικό γιατί ήταν το πρώτο επίσημο ματς, μια πρωτόγνωρη συνολικά εμπειρία με πάνω από 4000 κόσμο από πάνω να απαιτεί μόνο νίκη. Με αυτό το άγχος πρέπει να μάθουν να ζουν οι παίκτες της ΑΕΚ από εδώ και πέρα και για χρόνια. Οπως είχαμε ξαναπεί μόνο το πρώτο εκτός έδρας παιχνίδι στο Τσάμπιονς Λιγκ με τον ισχυρό του ομίλου μπορεί να είναι χωρίς την τεράστια πίεση για νίκη και ίσως τότε από αυτά τα παιδιά να μην παίζει και κανείς. Στο χέρι τους είναι να φτάσουν εκεί γιατί η ΑΕΚ θα φτάσει σίγουρα. Πρέπει να μάθουν λοιπόν να ζουν με αυτό και να το νικήσουν όλοι. Σίγουρα ο Δέλλας και όλο το τιμ αλλά κυρίως τα παιδιά που κάθε Κυριακή θα παίρνουν, για φέτος, τις φανέλες από το 1 εως το 11, όπως παλιά, και θα μπαίνουν στο γήπεδο.\n@ Το άγχος χθες στέρησε στην ΑΕΚ το να βάλει 5-6 γκολ και να έχει κάνει το 3-0 από το πρώτο εικοσάλεπτο. Δεν θα αναφερθώ σε όλες τις ευκαιρίες αλλά μόνο στο πέναλτι και στις τρεις που έχασαν τα παιδιά προσπαθώντας να κάνουν το γκολ σίγουρο. Του Πλατέλα και του Ανάκογλου στο πρώτο και του Πόποβιτς στο δεύτερο που για το τελευταίο μπορείς να πεις πως ήταν και θέμα ανετοιμότητας αφού το ματς είχε ήδη κλειδώσει. Ηδη από το επόμενο παιχνίδι το άγχος θα είναι λιγότερο γιατί πλέον είδαν και στην πράξη πόσο χαώδης είναι η διαφορά ώστε με ντεφορμέ ή ανέτοιμους τους τρεις από τους τέσσερις της επιθετικής τετράδας (Μπρέσεβιτς, Ντακόλ, Πόποβιτς) η ΑΕΚ έφτασε με τόση άνεση στη νίκη και θα μπορούσε να έχει βάλει πάνω από τα διπλάσια γκολ.\n@ Στο τεχνικό κομμάτι ο Δέλλας δικαιώθηκε με το ρίσκο να αφήσει έξω τον Τσιρίλο και να ποντάρει στο επιθετικό κομμάτι με τον έμπειρο Πόποβιτς. Θα μπορούσε βέβαια να βάλει τον Ράμα στη θέση του Κροάτη όμως έχει λογική το ότι θέλησε να δώσει παιχνίδι στον Πόποβιτς που είναι παίκτης κλάσης και όταν βρει ρυθμό θα κάνει τεράστια διαφορά στην επίθεση της ομάδας. Και ρυθμό βρίσκεις μόνο μέσα από τα παιχνίδια. Σημασία έχει πως η άμυνα δεν κινδύνευσε και η μοναδική ευκαιρία του αντίπαλου έγινε επειδή γλύστρισε ένας παίκτης μας, πράγμα που μπορεί να συμβεί. Καλό όμως ήταν που έγινε αυτό για να δούμε αυτό που θέλαμε από τον τερματοφύλακα μας. Ο Βούρας στη μία φάση που, ουσιαστικά, χρειάστηκε, αντέδρασε σαν τερματοφύλακας μεγάλης ομάδας που είναι εκεί για την μία φάση. Για μένα αυτή η απόκρουση ήταν το καλύτερο του χθεσινού αγώνα. Και μετά η αμυντική συμπεριφορά του Σταθάκη που είχαμε πει πως έχει το «μπροστά», μπορεί να δώσει την μπάλα σωστά και κοντά και μακριά και είδαμε χθες πως έχει και τρομερό αριστερό που δεν διστάζει να το δοκιμάζει. Αυτά ήταν δύο πράγματα που δεν τα είχαμε δει από τους συγκεκριμένους παίκτες που η ΑΕΚ έχει στηρίξει πολλά πάνω τους και τα είδαμε την κατάλληλη στιγμή. Από εκεί και πέρα ο Κορδέρο παίζει σε όλες τις ομάδες της λίγκας, δεν νομίζω πως υστερεί από τον Γιαταμπαρέ ή τον Λάζαρ, και το εκπληκτικό είναι το πάθος και ο επαγγελματισμός του. Ακόμη και η δήλωση του πως πρέπει η ΑΕΚ να καθαρίζει αυτά τα παιχνίδια νωρίτερα είναι η πιο σωστή δήλωση. Το πουλέν μου ο Πλατέλλας είναι ο παίκτης που γουστάρεις να βλέπεις ακόμη και στα... λάθη του. Αυτή η τρέλα που έχει με το ποδόσφαιρο και την καταλαβαίνεις από το πρώτο δευτερόλεπτο μπορεί να καλύψει όλες τις αδυναμίες. Και δεν έχει και πολλές. Οσον αφορά τα προβλήματα παραμένουν τα ίδια. Ο Ντακόλ πίσω από τον Μπρέσεβιτς δεν βγαίνει και είναι και οι δύο προβληματικοί και επίσης ο Ανάκογλου παίζει πολύ μακριά από την περιοχή. Χθες έβγαλε τρεις κάθετες, φανταστείτε πόσες μπορεί να βγάλει σαν απελευθερωμένο δεκάρι. Επίσης με ένα αμυντικό χαφ δίπλα του ο Κορδέρο θα μπορεί να παίζει σαν οκτάρι και να συμμετέχει περισσότερο στο δημιουργικό κομμάτι παίζοντας και λιγότερο ξύλο. Στην θεωρία μοιάζουν εύκολα αλλά η πράξη μετράει και ο προπονητής δοκιμάζει, επιλέγει και κρίνεται. Ο χρόνος θα δείξει και τώρα με την επιστροφή Γεωργέα και Ρόβα τα πράγματα γίνονται ευκολότερα για αυτόν. Εν κατακλείδι οι 28 νίκες είναι ο μόνος στόχος γιατί η ομάδα έχει ήδη ανέβει από την στιγμή που μπήκε ο Μελισσανίδης που χθες γέμισε ακόμη περισσότερες ευθύνες ζώντας από πρώτο χέρι την λατρεία του κόσμου στο πρόσωπο του για την ελπίδα που έδωσε όταν όλα έμοιαζαν χαμένα.\n@ Θα κλείσω με δύο θέματα εκτός ΑΕΚ. Το πρώτο ήταν το ανατριχιαστικό που έγινε στη Λεωφόρο με το βαν της NOVA μάλλον για την ακρίβεια της ABC με τους τεχνικούς της ανεξάρτητης εταιρίας παραγωγής και τον Γιάννη Φουρνάρο, τον διευθυντή των αθλητικών καναλιών της συνδρομητικής τηλεόρασης να κινδυνεύουν να καούν ζωντανοί! Διαφωνώ με όσους λένε πως έχουν ξαναγίνει αυτά. Αυτό δεν έχει ξαναγίνει. Είναι η πρώτη απόπειρα ΔΟΛΟΦΟΝΙΑΣ που γίνεται σε γήπεδο. Δεν ήταν παράπλευρη απώλεια σε επεισόδια όπως έχει συμβεί στο παρελθόν και με οπαδούς της ΑΕΚ στη Λιβαδειά για να μην λέτε πως καλύπτω. Εδώ πήγαν με σκοπό να κάψουν το βαν και τους ανθρώπους μέσα χωρίς να υπάρχει τίποτε άλλο. Από την μία πλευρά έριξαν την βόμβα και από την άλλη έριξαν άλλη μια για να μην μπορεί να κατέβει κανείς από το βαν που θα καίγονταν μαζί βέβαια με βροχή αντικειμένων. Στοχευμένα και με συγκεκριμένο σχέδιο χωρίς να έχει γίνει τίποτα στο παιχνίδι. Απολύτως. Απόπειρα δολοφονίας εκ προθέσεως. Και μακάρι κάποιος από τους συλληφθέντες να είναι πραγματικά ένοχος, γιατί συνήθως σε τέτοιες περιπτώσεις η αστυνομία ιδίως όταν έχει ευθύνη πιάνει όποιον τρέχει πιο... αργά. Για να μιλήσει και να ξετυλίξει το κουβάρι της απίστευτης και παρανοϊκής αυτής υπόθεσης. Και να τελειώσει εδώ αυτό γιατί ξεπερνάει σχεδόν τα πάντα από όσα χειρότερα έχουμε δει.\n@ Το δεύτερο που θέλω να πω, αν και δεν συνηθίζεται στον χώρο μας που ποτέ δεν είναι αργά να αλλάξει έστω λίγο, είναι ένα μπράβο στο gazzetta. Επειδή ξέρω πόσο ασύμφορο οικονομικά είναι αυτό που έκαναν και επειδή είναι το μοναδικό, από τα 3-4 Ελληνικά σάιτ που μπορούσαν να αντέξουν κυρίως οικονομικά αλλά και τεχνικά ένα τέτοιο εγχείρημα, που το τόλμησε. Το πείραμα πέτυχε δίνοντας διέξοδο σε εκατοντάδες χιλιάδες φίλους της ΑΕΚ στην Ελλάδα και σε όλο τον πλανήτη που μέχρι το Σάββατο το βράδυ δεν ήξεραν αν θα δουν καν φάσεις του αγώνα. Αυτά. 28-1=27. Συνεχίζουμε.\nΣτη μητέρα του Ντούσαν Μπάγεβιτς που έφυγε από τη ζωή αφιέρωσε τη νίκη ο Τραϊανός Δέλλας - Διαβάστε τι είπε στη συνέντευξη Τύπου\nΣτη μητέρα του Ντούσαν Μπάγεβιτς που έφυγε πριν λίγες μέρες από τη ζωή αφιέρωσε ο Τραϊανός Δέλλας, μέσω των δηλώσεών του στη συνέντευξη Τύπου, τη νίκη της ΑΕΚ επί του Μανδραϊκού: «Η νίκη είναι αφιερωμένη απ' όλους μας στη μητέρα του Ντούσαν Μπάγεβιτς. Χάθηκε μία μεγάλη ΑΕΚτζού», είπε αρχικά ο Δέλλας για να τονίσει κατόπιν ότι ο ίδιος θα είναι ευχαριστημένος μόνο όταν γυρίσει η ΑΕΚ στην Α' Εθνική. Αναλυτικά ο Τράι είπε στη συνέντευξη Τύπου:\n«Έμεινα ευχαριστημένος από την απόδοση, γιατί υπήρχε και το άγχος της πρεμιέρας. Είμαι ικανοποιημένος γιατί είδα την ομάδα να κάνει πολλές ευκαιρίες. Με προβλημάτισε βέβαια οι πολλές χαμένες και τώρα θα ρίξουμε μεγαλύτερο βάρος στα τελειώματα των φάσεων παρά στην άμυνα. Σε αυτό το τούνελ που έχουμε μπει κάναμε σήμερα ένα πρώτο βήμα, αλλά έχουμε πολλά βήματα ακόμη και δρόμο κι εγώ θα είμαι ευχαριστημένος μόνο όταν η ΑΕΚ παίξει πάλι στην Α' Εθνική».\n«Ο Ντακόλ, όπως και ο Πόποβιτς, άργησαν να έρθουν στην ομάδα. Μέσα από τη δουλειά θα βελτιωθεί η συνεργασία όλων και του Ντακόλ με τον Μπρέσεβιτς»\nΝικηφόρα ξεκίνησε η ΑΕΚ τις υποχρεώσεις της στο... άγνωστο πρωτάθλημα της Γ΄ κατηγορίας, επικρατώντας εύκολα του Μανδραϊκού με 2-0, στο γήπεδο της Φυλής. Το aek365 σας παρουσιάζει την εικόνα των ποδοσφαιριστών που αγωνίστηκαν αλλά και του προπονητή της Ένωσης.\nΤη φετινή χρονιά η ΑΕΚ χρειάζεται έναν γκολκίπερ που στη μία ή στις δύο φάσεις που θα της κάνει ο αντίπαλος, να είναι... ζεστός. Ο Βούρας σήμερα φώναξε «παρών». Κράτησε το μηδέν παθητικό με εξαιρετικές και καίριες επεμβάσεις. Πρώτα στο 48' με μακρινό σουτ (μαζί με τον αέρα έγινε πολύ επικίνδυνο) χωρίς ορατότητα. Εν συνεχεία σε ασύλληπτο τετ α τετ στο 56' όπου κέρδισε τον Αγκόλι και μία ακόμα στο ανάποδο ψαλίδι του Σερέλα στο 69'.\nΟ Δέλλας πήρε το ρίσκο να τον ξεκινήσει έναντι του ανέτοιμου Τσιρίλο. Εκ του αποτελέσματος το στοίχημα το κέρδισε. Ανέλαβε μαν του μαν τον μοναδικό επιθετικό του Μανδραϊκού, τον Καϋμακόγλου και η ΑΕΚ δεν απειλήθηκε καθόλου από αυτόν. Παράλληλα ήταν και ο παίκτης που κέρδισε το πέναλτι, το οποίο και δεν αξιοποιήθηκε από τον Ντακόλ. Υπήρξαν όμως και τα αρνητικά, όπως στη φάση του 56' όπου ο Αγκόλι τον πέρασε σαν... σταματημένο, πριν βρεθεί τετ α τετ με τον Βούρα, αλλά και μία κακή εκτίμηση στο 74' όπου πηδάει σε λάθος χρόνο και δίνει το δικαίωμα στον Σερέλα να γίνει απειλητικός.\nΘέλει να κάνει... ρελάνς για τις κακές εμφανίσεις των φιλικών και το πετυχαίνει με ιδανικό τρόπο. Γκολάρα από το κέντρο του γηπέδου, ενώ είναι κοντά στο να πετύχει ένα ακόμα, με τον ίδιο τρόπο, στο 31', αλλά και ένα ακόμα καλό σουτ στο 71'. Στα αμυντικά του καθήκοντα υπήρξαν και πάλι κάποιες άστοχες ενέργειες, έχοντας βέβαια τη «δικαιολογία» του δυνατού αέρα, αλλά είχε και ένα σωτήριο τάκλιν στο 80' όπου έκοψε σχεδόν βέβαιο γκολ.\nΚάλυψε επάξια το κενό του Γεωργέα. Έχει κάνει ένα σοβαρό λάθος, όταν και γλίστρησε, με τον αντίπαλο να του βγαίνει στην πλάτη, αλλά με γρήγορη επιστροφή πρόλαβε και κάλυψε το κενό. Παράλληλα έπαιξε αρκετά ψηλά, βγήκε πολλές φορές στην πλάτη του Πλατέλλα και είχε τέσσερις καλές σέντρες στην καρδιά της αντίπαλης περιοχής (είχε και κάποιες άστοχες), χωρίς ωστόσο να τις εκμεταλλευτούν οι επιθετικοί.\nΗ ΑΕΚ χρειάζεται τον καλό Τσουμάγκα και αυτός δείχνει να ανεβαίνει. Με εξαίρεση δύο λανθασμένες μεταβιβάσεις, με τη μπάλα να... κολλάει λόγω αέρα, έχει κάνει θετική εμφάνιση. Αμυντικά δεν αντιμετώπισε κάποιο πρόβλημα, ενώ βγήκε και αρκετές φορές μπροστά για να βοηθήσει στο δημιουργικό κομμάτι. Η μπάλα δεν παίχτηκε πολύ από την πλευρά του, αλλά όσες φορές χρειάστηκε πήρε μέτρα του γηπέδου.\nΠήρε τη θέση του Ράμα, που έδειχνε ως φαβορί για την ενδεκάδα και έδειξε και πάλι εκτός κλίματος. Στο πρώτο μέρος το παιχνίδι της ΑΕΚ γινόταν κυρίως από δεξιά, με τον έμπειρο επιθετικό να μην έχει μεγάλη συμμετοή, ωστόσο όσες φορές η μπάλα περνούσε από ταγ πόδια του, ήταν... ανέτοιμος. Στο δεύτερο μέρος δοκιμάστηκε για λίγο και από τα δεξιά, χωρίς να αλλάξει κάτι. Με την ποιότητά του (που είναι αδιαμφισβήτητη) κατάφερε προς το τέλος να δημιουργήσει κάποιες καταστάσεις στα αντίπαλα καρέ, αλλά με μηδέν αποτέλεσμα.\nΗ θέση στην οποία αγωνίζεται (δεύτερος κεντρικός χαφ), σε συνδυασμό με το επιθετικό δίδυμο (Μπρέσεβιτς-Ντακόλ), τον αναγκάζουν να καταναλώνει άσκοπα χιλιόμετρα για να μεταφέρει τη μπάλα από πίσω μπροστά. Αυτό έχει σαν αποτέλεσμα να κάνει αρκετά λάθη, αν αναλογιστούμε πως από τα πόδια του ξεκινάνε όλες οι φάσεις της ΑΕΚ. Ο νεαρός μέσος είχε καλή απόδοση και παρά τα λάθη του, ήταν μόνιμη πηγή κινδύνου. Είτε με τις πάσες του, όπως στο 53' στον Μπρέσεβιτς, είτε μέσα στην περιοχή, όπως στην χαμένη ευκαιρία του 27'\nΑντικαταστάθηκε λίγα λεπτά πριν λήξει το παιχνίδι, λόγω τραυματισμού. Έχει κάνει ένα καταπληκτικό παιχνίδι, τόσο ανασταλτικά που έπαιζε μόνος του όλη τη μεσαία γραμμή του Μανδραϊκού, όσο και δημιουργικά, αφού εκμεταλλεύτηκε κάθε χώρο που του δόθηκε. Έχει στο ενεργητικό του μία ασίστ «πάρε-βάλε» στον Ντακόλ, στο 39'και ένα πολύ καλό σουτ στο 54' που έφυγε λίγο άουτ, ενώ έδωσε πολλές μάχες στο χώρο της μεσαίας γραμμής. Αναμφίβολα ο MVP της αναμέτρησης.\nΣτο πρώτο μέρος ξεκινάει στο δεξί άκρο, με το παιχνίδι της ΑΕΚ να γίνεται όλο από την πλευρά του. Πήρε και πάλι αρκετές πρωτοβουλίες, είχε ένα πολύ καλό σουτ στο 7' και μία μεγάλη ευκαιρία στο 20' μετά από εξαιρετική κάθετη του Ντακόλ, ενώ είχε και θετικές εμυντικές επεμβάσεις. Στο δεύτερο μέρος ξεκίνησε το αριστερό άκρο και όταν ο Δέλλας είδε ότι δεν... δουλεύει αυτό το πείραμα, επέστρεψε στη θέση του. Εκεί έκανε τα πάντα. Έκοβε και έραβε, ενώ πέτυχε και το εξαιρετικό γκολ, με προσωπική του σφραγίδα, που «κλείδωσε» τη νίκη.\nΚακό απόγευμα για τον Βραζιλιάνο. Αγωνίστηκε και πάλι πίσω από τον Μπρέσεβιτς και είναι ξεκάθαρο πως αυτή η θέση δεν του ταιριάζει. Ως το 65' και με εξαίρεση μία καταπληκτική κάθετη πάσα στον Πλατέλλα, στο 20' ήταν σχεδόν άφαντος και μπερδεμένος με τον Μπρέσεβιτς. Μετά την έξοδο του Κροάτη, πέρασε στην επίθεση αλλά πλέον είχε μείνει εκτός παιχνιδιού, που φάνηκε και στην... ερασιτεχνική εκτέλεση του χαμένου πέναλντι, αλλά και στην κάκιστη κεφαλιά που επιχείρησε στο 77'.\nΞεκίνησε και πάλι στην κορυφή της επίθεσης, έχοντας από πίσω του τον Ντακόλ. Ένα δίδυμο που εξακολουθεί να μην... δουλεύει. Ο Κροάτης σε όλο το πρώτο μέρος δεν τροφοδοτήθηκε σωστά και αναγκαζόταν να φεύγει μακριά από τη μεγάλη περιοχή για να συμμετέχει στο παιχνίδι. Στο δεύτερο μέρος και για τα 20 λεπτά που αγωνίστηκε, πριν αντικατασταθεί, πρωταγωνίστησε σε δύο φάσεις. Η πρώτη στο 52' όταν έκανε εξαιρετική ενέργεια από δεξιά, αλλά στη σέντρα που επιχείρησε δεν μπήκε στην πορεία της μπάλας κανένας συμπαίκτης του, ενώ στο 61' έκανε κακό κοντρόλ, όντας απέναντι από τον Χρόνη, χάνοντας μεγάλη ευκαιρία για ένα δεύτερο γκολ.\nΠήρε τη θέση του Μπρέσεβιτς στο 65'και έπαιξε πίσω από τον Ντακόλ, ως 10άρι. Μπήκε σε ένα σημείο όπου η ΑΕΚ ζητούσε την καλή μπαλιά στον επιθετικό. Κατάφερε να μοιράσει καλά το παιχνίδι στα άκρα, ενώ από τα δικά του πόδια ήρθε η ασίστ (77') στο κεφάλι του Ντακόλ, όπου έχασε μοναδική ευκαιρία για το 2-0.\nΜπήκε στη θέση του Κορδέρο στο 89' και δεν μπορεί να κριθεί\nΠέρασε αντί του Πόποβιτς στο 92' και δεν μπορεί να κριθεί\nΠιστώνεται απόλυτα ότι παρουσίασε μια ομάδα ψυχολογικά έτοιμη, σοβαρή και πειθαρχημένη. Από εκεί και πέρα, είχε να λύσει πολλούς γρίφους καθ' όλη τη διάρκεια της εβδομάδας για τον καταρτισμό της ενδεκάδας. Έπρεπε να βρει το κατάλληλο κεντρικό αμυντικό δίδυμο, που εξελισσόταν σε αχίλλειο πτέρνα για την ΑΕΚ, τους αντικαταστάτες των Γεωργέα και Ρόβα, αλλά και τον γρίφο με τους 4 ξένους που θα συμμετείχαν στο ματς. Και φυσικά, να έχει διαβάσει σωστά τον αντίπαλο και να μην κινδυνεύσει η ομάδα. Το αποτέλεσμα τον δικαιώνει στα περισσότερα από αυτά. Ο Τσιρίλο κρίθηκε ανέτοιμος και το δίδυμο Τζανετόπουλου-Σταθάκη, παρά τα όποια λάθη, έδειξε να λειτουργεί σωστά. Επίσης, δικαίωση ήρθε και από τον Σωκράτη Τσουκαλά στο δεξί άκρο της άμυνας. Ωστόσο, δεν συνέβη το ίδιο και με τον Πόποβιτς και τον Ράμα. Ο πρώτος δείχνει ακόμα ανέτοιμος και παρότι ο Δέλλας τόνισε πως τον επέλεξε για την εμπειρία του, η επιλογή του δεν τον δικαίωσε, αφού ακόμα παραμένει μακριά από τον γνωστό καλό εαυτό του. Επίσης, ένα θέμα που πρέπει να δει είναι το επιθετικό δίδυμο και το κατά πόσο μπορούν τελικά να συνυπάρξουν οι Μπρέσεβιτς και Ντακόλ (τουλάχιστον με τον έναν πίσω από τον άλλον).\nΕΝΑ ΒΗΜΑ ΓΙΑ ΤΗΝ ΕΠΙΣΤΡΟΦΗ ΕΓΙΝΕ..ΜΙΚΡΟ ΒΕΒΑΙΑ ΑΛΛΑ ΣΗΜΑΝΤΙΚΟ..ΕΔΕΙΞΕ ΟΤΙ ΔΕΝ ΘΑ ΕΙΝΑΙ ΟΜΩΣ ΣΤΡΩΜΕΝΟΣ ΜΕ ΡΟΔΟΠΕΤΑΛΑ...Ο ΚΟΣΜΟΣ ΕΚΕΙ ΚΑΙ ΠΑΛΙ ΕΔΩΣΕ ΤΟ ΠΑΡΟΝ ΤΟΥ ΚΑΙ ΣΥΝΕΧΙΖΟΥΜΕ Η ΕΠΙΣΤΡΟΦΗ ΑΡΧΙΣΕ ΚΑΙ ΙΑ ΣΥΝΕΧΙΣΤΕΙ ΓΙΑΤΙ ΕΙΜΑΣΤΕ ΑΕΚ..!!\nΜόνο τα… απαραίτητα για να δείξει ποιος κάνει κουμάντο έβαλε η ΑΕΚ στον Μανδραϊκό! Με δυο γκολάρες των Σταθάκη και Πλατέλλα -κι αφού έχασε πλήθος ευκαιριών και πέναλτι- η «Ένωση» επικράτησε 2-0.\nΌπως διαβάσατε νωρίτερα, ο Δημήτρης Μελισσανίδης βρίσκεται στο γήπεδο της Φυλής για να παρακολουθήσει το πρώτο επίσημο παιχνίδι της ΑΕΚ στη φετινή σεζόν. Το αφεντικό της Ένωσης φιλοξενείται στο μπουθ που έχει παραχωρηθεί στην διοίκηση της Ένωσης.


eyploia.aigaio-net.gr - Τήνος - Κοινωνία των Πολιτών στην Τήνο\nΚοινωνία Πολιτών: Τήνος - Κοινωνία των Πολιτών στην Τήνο\n"Αυτοί που αγαπάνε την Τήνο και ακούγονται πρέπει να υψώσουν την φωνή "\nΚάποιες σκέψεις που μου γεννήθηκαν διαβάζοντας στην "τ. ΕΝΔΟΧΩΡΑ" του Αυγούστου 2005 για την ανακήρυξη σε επίτιμο δημότη του Δήμου Εξωμβούργου του Σ. Φυντανίδη. Χαίρομαι για την απόφαση του Δημάρχου και ιδιαίτερα που τιμά έναν άνθρωπο σκεπτόμενο με δημοκρατική δράση και σημαντική παρουσία στα ΜΜΕ. Δεν γνωρίζω την προσφορά του Σ. Φυντανίδη προς τον Δήμο ή προς την Τήνο γενικότερα, αλλά αυτό δεν έχει και σημασία γιατί πιθανόν να μην ήταν και επιθυμητό να δημοσιοποιηθεί η όποια ανάλογη κίνηση. Αντιθέτως, όπως ο ίδιος δηλώνει, στην Τήνο βρήκε τον προσωπικό του παράδεισο, δέκτης δηλαδή και αυτός όπως και πολλοί άλλοι, της γοητείας του νησιού.\nΜε αυτά έρχομαι στο γνωστό πρόβλημα των μικρών κοινωνιών, όπως τα Κυκλαδονήσια, για το είδος και τον τρόπο που θα γίνει η ανάπτυξη. Την τελευταία δεκαετία όλο και περισσότεροι κάτοικοι αστικών κέντρων θέλγονται από την ομορφιά της Τήνου και αποφασίζουν να αγοράσουν ένα ακίνητο που θα γίνει το καταφύγιο από τις κουραστικές συνθήκες της ζωής στην πόλη. Οσοι ζούμε περισσότερο χρόνο στο νησί παρατηρούμε τις βαθμιαίες, αλλά σταθερές αλλαγές στο περιβάλλον που οφείλονται στην πραγματοποίηση αυτής της επιθυμίας. Τα προβλήματα είναι γνωστά και δεν θα σας κουράσω απαριθμώντας τα. Εξάλλου στην "τ.Ε." δημοσιεύονται τα περισσότερα από αυτά.\nΠοιες αντιδράσεις προκαλεί όμως η εξακολούθηση και η αύξηση αυτών; Τα συζητάμε, θυμώνουμε, εκτονωνόμαστε, το πολύ να μιλήσουμε και σε κάποιον γνωστό μας που έχει κάποιο αξίωμα και μετά επικρατεί η απογοήτευση της αδυναμίας μας. Αν ήθελα να κατατάξω σε κατηγορίες τους συμπολίτες μας που επιλέγουν την Τήνο για μερική ή μόνιμη διαμονή, εξαιρούνται οι μόνιμοι κάτοικοι Τήνου βέβαια- θα εύρισκα τρεις κατηγορίες :\n1.Αυτοί που επιζητούν ένα τόπο παραθερισμού κατά προτίμηση κοντά στην θάλασσα σε ένα μέρος που ξεφεύγει από τα καθιερωμένα και φυσικά παρέχει τις ευκολίες που έχουν και στην πόλη, με πρώτη βέβαια την μετακίνηση με ΙΧ. Αυτοί δεν γνωρίζουν περισσότερα για το νησί, ούτε τους ενδιαφέρει η ιστορία του ή η σημερινή κοινωνία των κατοίκων της Τήνου. Για τις ευκολίες που χρειάζονται ας φροντίσει το Κράτος.\n2.Αυτοί που επιλέγουν συνειδητά, με γνώση και αισθητήριο για τις ομορφιές του νησιού, αλλά δεν πολυσκάνε για τις αλλαγές που προκαλούνται στο περιβάλλον, έχοντας την άποψη ότι ζούμε το εδώ και τώρα και κάπως θα βρεθούν λύσεις για όλα τα υπόλοιπα, που αφορούν το μέλλον\n3.Αυτοί που ήρθαν με τα ίδια κίνητρα με τους προηγούμενους, αλλά ζουν την αγωνία ότι η Τήνος που γνωρίσανε τουλάχιστον πριν δέκα - δεκαπέντε χρόνια- αλλάζει και στο βάθος φαίνεται μια εικόνα ενός προαστίου του Αθηναϊκού συμπλέγματος, κάτι σαν οικισμοί στα νότια ή ανατολικά παράλια της Αττικής.\nΣε αυτή την τελευταία κατηγορία θεωρώ ότι ανήκουν μία πλειάδα συμπολιτών μας που είχαν ή έχουν εξέχουσες θέσεις στα πολιτικά ή πολιτιστικά πράγματα της χώρας και οι οποίοι τυχαίνει να έχουν αγοράσει ή κτίσει με μεράκι τα σπίτια τους. 'Εχουμε την τύχη (;) να είναι ανάμεσα σε αυτούς και ρ αρχικά αναφερόμενος αγαπητός Σ. Φυντανιδης, καθώς και βουλευτές, πρώην υπουργοί, ζωγράφοι, τεχνοκριτικοί και λοιποί.\nΔεν μπορώ να φανταστώ ότι δεν ανησυχούν για την ασυδοσία που επικρατεί όπως: γεωτρήσεις, άνοιγμα δρόμων, χτίσιμο σπιτιών σε κορυφές ή κορυφογραμμές, καταστροφή μονοπατιών, λύματα σε λαγκάδια, ανύπαρκτη ανακύκλωση σκουπιδιών και άλλα. Εάν λοιπόν ανησυχούν είναι επόμενο να σκεφτούν ότι μία δική τους δήλωση ή κείμενο ή παρέμβαση έχει πολλαπλάσια επίδραση από την φωνή ενός όχι και τόσο σημαντικού προσώπου, που διαμαρτύρεται και το πολύ- πολύ να τον χαρακτηρίσουν "ουτοπικό οικολόγο".\nΠροτού λοιπόν κλειστεί ο καθένας στον ιδιωτικό του χώρο, ας υπάρξει ένα παράδειγμα ευαισθησίας από αυτούς που έχουν την δυνατότητα να δώσουν αυτό το παράδειγμα.\nΜένει να δούμε και αυτούς που είναι μέρος του προβλήματος αλλά υφίστανται και τις συνέπειες, δηλαδή τους τηνιακούς. Προφανώς οι αγρότες λιγοστεύουν με γεωμετρική πρόοδο και οι περισσότεροι αναζητούν διέξοδο είτε στην πώληση γης, είτε στην παροχή υπηρεσιών για τον τουρισμό. Δεν έχει καμία λογική να ζητάμε από αυτούς την διατήρηση του φυσικού και παραδοσιακού περιβάλλοντος χωρίς να προτείνουμε εναλλακτικό πρότυπο ανάπτυξης. Κρατικές υπηρεσίες, τοπική αυτοδιοίκηση α' και β' βαθμού, χάνονται σε αντιφατικά σχέδια που στοχεύουν στον εύκολο εντυπωσιασμό ή στην αποφυγή πολιτικού κόστους. Για τους λόγους αυτούς μάλλον δεν πρέπει να περιμένουμε από την πλευρά τους λύσεις.\nΖητάμε να γίνουν οι πολίτες πιο ενεργοί αλλά κάποιοι πρέπει να υψώσουν την φωνή. Ας είναι αυτοί που αγαπάνε την Τήνο και ακούγονται.\nΠηγή: "ΤΗΝΙΑΚΗ ΕΝΔΟΧΩΡΑ"\n"Τήνος - Κοινωνία των Πολιτών στην Τήνο" | Κωδικός Εισόδου / Δημιουργία Λογαριασμού | 0 Παρατηρήσεις


think free: Η εθνική συνεννόηση δεν είναι Truman Show\nΟ τρόπος με τον οποίο αντιμετώπισαν τα περισσότερα τηλεοπτικά κανάλια την «επιχείρηση εθνική συνεννόηση» ήταν τουλάχιστον επιφανειακός, αν δεν υπέκρυπτε (προφανείς) σκοπιμότητες. Θαρρείς και παρακολουθούμε όλοι το καλοστημένο Truman Show με ήρωα την «εθνική συνεννόηση», όπου δεν μας ενδιαφέρει η ουσία αλλά ο τύπος. Τι θα πει «ναι στη συναίνεση»; Συναίνεση σε τι ακριβώς; Γιατί «γελοιοποιήθηκαν όλοι» χθες; Από πού προκύπτει κάτι τέτοιο; Φυσικά, εδώ μπαίνει ο υποκειμενισμός, η άποψη. Υπέρ ή κατά του Μνημονίου. Δηλαδή, υπέρ ή κατά της εξαθλίωσης των πολιτών. Καθαρά πράγματα. Αλλά είναι άθλιο να ασπαστούμε ντε και καλά την άποψη ότι υπάρχει μονόδρομος και τίποτε άλλο. Μονόδρομος φτώχειας, αγωνίας, φόβου.\nΠροσωπικά, δεν είμαι οπαδός κανενός κόμματος. Όμως αυτή την ώρα είναι έως και επικίνδυνο να ισοπεδώνουμε τα πάντα. Και θα τολμούσα να πω ότι η γενική στάση των κομμάτων της αντιπολίτευσης ήταν η ενδεδειγμένη. Η αντίδραση. Η αντίδραση στην εμμονή στο Μνημόνιο, στην μη αλλαγή πολιτικής.\nΑυτό που ζήτησε ο Σαμαράς. Το αυτονόητο. Αυτό που ζητάνε τα εκατομμύρια των πραγματικά αγανακτισμένων Ελλήνων διά της εμπροσθοφυλακής της πλατείας Συντάγματος (και των άλλων πλατειών) –διότι μόνο περί εμπροσθοφυλακής πρόκειται και πλανώνται πλάνην οικτράν όσοι βουλευτές, κυβερνητικά στελέχη κλπ θεωρούν ότι οι αγανακτισμένοι είναι μόνο εκείνοι της πλατείας.\nΚαι ζήτησε και εκλογές. Παράλογο; Το αντίθετο θα έλεγα: αυτονόητο. Σε μια κατάσταση που είναι προφανής η δυσαναλογία έκφρασης της λαϊκής βούλησης με την κυβερνητική πλειοψηφία, είναι λογικό να πρέπει να επαναδιατυπωθεί η λαϊκή εντολή, να αναδιαταχθούν οι κοινοβουλευτικές δυνάμεις –αν, φυσικά, δεν θέλουμε κάλπικες πλειοψηφίες να συναλλάσσονται με τους τροϊκανούς και να διαχειρίζονται τις τύχες της χώρας. Κι εδώ ο ρόλος και η ευθύνη του Κ. Παπούλια είναι μεγάλη.\nΜπορεί ο Πρόεδρος της Δημοκρατίας να μην έχει αρμοδιότητες διάλυσης της Βουλής, όμως αυτό δεν αποκλείει δυναμικές πολιτικές παρεμβάσεις. Δεν αποκλείει να πάρει θέση έναντι του Μνημονίου ακόμη και πίσω από τις κλειστές πόρτες του Προεδρικού Μεγάρου. Να προτρέψει, να κινητοποιήσει. Δεν μπορεί να νίπτει τα χείρας του μπροστά σε παράλογες και λανθασμένες αποφάσεις (η δήλωσή του ότι η οικονομική κρίση δεν πρέπει να μετατραπεί σε κρίση της δημοκρατίας, δεν σηματοδοτεί επ’ ουδενί παρέμβαση). Ο Πρόεδρος της Δημοκρατίας είναι το απόλυτο συνεκτικό στοιχείο της ελληνικής κοινωνίας και καλείται να ανταποκριθεί στον πολιτικό θεσμικό ρόλο του.\nΗ «εθνική συνεννόηση» δεν είναι μια αφηρημένη έννοια [http://thinkfree-gr.blogspot.com/2011/05/blog-post_837.html]. Έχει συγκεκριμένο περιεχόμενο. Προφανώς, κάποιες δυνάμεις θέλουν πάση θυσία να καθηλώσουν έναν ολόκληρο λαό (http://thinkfree-gr.blogspot.com/2011/06/blog-post_6163.html, http://news247.gr/ellada/politiki/dolofonia_karamanlh_eggrafo_eyp.1106403.html).\nΕυτυχώς, όπως φαίνεται αυτή τη στιγμή, όχι μόνο η ΝΔ και τα άλλα κόμματα της αντιπολίτευσης (πλην Ντόρας), αλλά και κυβερνητικοί βουλευτές το αντιλαμβάνονται και, πέραν των παραιτηθέντων Φλωρίδη – Νασιώκα, παίρνουν πρωτοβουλίες σε επίπεδο κοινοβουλευτικής ομάδας. Οι εξελίξεις είναι μπροστά μας. Ο δρόμος μέχρι την Κυριακή είναι μακρύς (να δείτε που τις επόμενες ώρες το Μαξίμου θα μιλά για αποστασία –ίσως τα ονομάσει και… Ιουνιανά)\nΤο μεγάλο ερώτημα που αναδύεται σιγά σιγά ολοένα και εντονότερο είναι ποια μπορεί να είναι η επόμενη μέρα για την Ελλάδα και τους Έλληνες. Κι αυτό είναι ένα μεγάλο θέμα για το οποίο θα δώσουν πάλι κρίσιμες εξετάσεις όλα τα κόμματα και όλοι οι πολιτικοί.


Στο βήμα των ξένων αγορών\nΣαββάτο, 25 Ιουνίου 2022 10:20:30 ΠΜ\nΑρχική›Χρηματιστήριο›Σχόλια Αγοράς›Στο βήμα των ξένων αγορών\n15:27 - 18 Μαϊ 2009 | Σχόλια Αγοράς\nΜε ήπιες διακυμάνσεις και συνεχή εναλλαγή προσήμου κινείται ο γενικός δείκτης του Χ.Α., στα επίπεδα των 2.160 μονάδων και τους επενδυτές να μην ανοίγονται ιδιαίτερα. Δεν ανοίγονται ιδιαίτερα, διότι η φιλολογία και οι αυθαίρετες εκτιμήσεις για μεγάλη διόρθωση της αγοράς, έπειτα από δέκα εβδομάδες ράλι, καταβάλλουν τη ψυχολογία τους, σχολιάζουν οι χρηματιστές.\nΟι οποίοι με τη σειρά τους συστήνουν προσοχή και επιφυλακτικότητας, κυρίως επειδή τα αποτελέσματα πρώτου τριμήνου αναμένεται ότι θα δείχνουν μεγάλη βουτιά, τουλάχιστον κατά 40%. Επιπρόσθετα, δεν υπάρχουν ακόμα εμφανή σημάδια ανάκαμψης των οικονομιών. Πάντως, για λίγο, προηγούνται σήμερα στο ταμπλό, οι μετοχές που ενισχύονται, 97, έναντι 87 που υποχωρούν και 37 που παραμένουν αμετάβλητες. Οι συναλλαγές προσεγγίζουν τα 80 εκατ. ευρώ. Κατά τη σημερινή συνεδρίαση, υπάρχουν δύο δημόσιες προτάσεις, σε Βασιλόπουλο και Multirama, ενώ επιβεβαιώθηκε η πληροφορία πως η Lavipharm τα βρήκε τελικά με τους πιστωτές της.\nΕπιπρόσθετα, μεγάλη είναι η βουτιά για το Βωβό, σχεδόν κατά 30%, καθώς το project του εμπορικού κέντρου στο Βοτανικό, μάλλον ματαιώνεται, έπειτα και από την απόφαση του Σ.τ.Ε. την περασμένη Παρασκευή. Κατα τα άλλα, οριακές είναι οι διακυμάνσεις στις τράπεζες, ενώ από τον 20άρη τα περισσότερα κέρδη αποκομίζει η Marfin Bank, η οποία συγχωνεύεται με τη Marfin Εγνατία. Κέρδη 3,12% σημειώνει και η MIG. Aνοδο πάνω από 3% σημειώνει η μετοχή της ΔΕΗ, εν αναμονή των αποτελεσμάτων πρώτου τριμήνου, 2,16% η Coca Cola και 3,51% η Ιντραλότ. Από το Mid Cap μεγάλη είναι η αντίδραση για την Aegean, η οποία επιδιώκει να ανοίξει τα φτερά της σε νέους προορισμούς, όπως η Κων/λη, Μαδρίτη και Βιέννη, ΕΥΑΘ, ενόψει της κίνησης των διαδικασιών για την είσοδο στρατηγικού επενδυτή και ΕΥΔΑΠ πάνω από 3%.


Ξενώνας Αστέγων στον Εύοσμο Θεσσαλονίκης ~ Όλα Free\nΞενώνας Αστέγων στον Εύοσμο Θεσσαλονίκης\n3.2.12 άστεγοι, δράσεις, θεσσαλονίκη\nΤον Ξενώνα Αστέγων θέτει από σήμερα σε λειτουργία ο δήμος Κορδελιού Ευόσμου για την προσωρινή φιλοξενία αστέγων δημοτών. Ο ξενώνας βρίσκεται στην οδό Μάρκου Μπότσαρη 15 – 17 στον Εύοσμο.\nΗ αντιδημαρχία Κοινωνικής Προστασίας και Παιδείας σε συνεργασία με τις κοινωνικές υπηρεσίες του δήμου προχώρησαν στον εξοπλισμό του χώρου, προκειμένου να υποδεχτεί όσους έχουν ανάγκη από προσωρινή φιλοξενία, εξαιτίας του έντονου ψύχους και των ακραίων καιρικών φαινομένων.\nΟ Ξενώνας είναι προσβάσιμος για όλους τους άστεγους και λειτουργεί καθ’ όλη τη διάρκεια του εικοσιτετραώρου, μέχρι να ομαλοποιηθούν οι καιρικές συνθήκες. Παράλληλα έχει εξασφαλιστεί και η σίτιση των άστεγων από το συσσίτιο της Ενορίας του Αγίου Αθανασίου Ευόσμου.\nΟ δήμος Κορδελιού Ευόσμου απευθύνει έκκληση σε όλους τους δημότες που εντοπίζουν άστεγους πολίτες να ειδοποιούν τη Δημοτική Αστυνομία στο τηλέφωνο: 2310 666611, προκειμένου να εξασφαλίζεται η μεταφορά και η φιλοξενία τους στον Ξενώνα Αστέγων.


Forest Firefighters: Πυροσβεστήρας ηλεκτρικού πεδίου δεν τα κάνει όλα μούσκεμα.\nΠυροσβεστήρας ηλεκτρικού πεδίου δεν τα κάνει όλα μούσκεμα.\nΚέμπριτζ Το νερό και ο αφρός που ψεκάζουν οι σημερινοί πυροσβεστήρες τα κάνουν όλα μούσκεμα και προκαλούν σοβαρές υλικές ζημιές. Τη λύση θα μπορούσε να δώσει ένα πειραματικό, φορητό σύστημα που δαμάζει τις φλόγες με\n«ηλεκτροπληξία». Η νέα τεχνολογία, την οποία αναπτύσσουν ερευνητές του Χάρβαρντ, αξιοποιεί ένα φαινόμενο που είχε παρατηρηθεί για πρώτη φορά πριν από δύο αιώνες: τα ηλεκτρικά πεδία επηρεάζουν τις φλόγες, αναγκάζοντάς τες να κάμπτονται, να τρεμοπαίζουν ή ακόμα και να σβήνουν εντελώς. «Τα αποτελέσματά μας υποδεικνύουν ότι η εφαρμογή ισχυρών ηλεκτρικών πεδίων μπορεί να καταστέλλει τις φλόγες ταχύτατα. Είμαστε ενθουσιασμένοι με τα αποτελέσματά μας σε αυτό το σχετικά άγνωστο πεδίο έρευνας» δήλωσε ο Λουντοβίκο Καντεμαρτίρι, επικεφαλής της ερευνητικής ομάδας. Όπως ανέφερε ο ερευνητής στο ετήσιο συνέδριο της Αμερικανικής Χημικής Εταιρείας, η πειραματική διάταξη αποτελείται από έναν ηλεκτρικό ενισχυτή των 600 Watt, συνδεδεμένο με ένα όργανο σε σχήμα ραβδιού.\nΣτις πρώτες δοκιμές, το ηλεκτρικό πεδίο που δημιουργούσε το ραβδί μπορούσε να σβήνει σχεδόν ακαριαία και από ασφαλή απόσταση φλόγες που έφταναν σε ύψος τα 30 εκατοστά. Η ερευνητική ομάδα εκτιμά ότι η αποτελεσματικότητα του συστήματος έχει περιθώρια βελτίωσης, ακόμα κι αν μειωθεί η ισχύς του ενισχυτή. Στο απώτερο μέλλον, η συσκευή θα μπορούσε να έχει το σχήμα ενός σακιδίου πλάτης, από το οποίο θα κρέμεται ένα μικρό ραβδί. Εναλλακτικά, θα μπορούσε να τοποθετείται στο ταβάνι, στη θέση των σημερινών ψεκαστήρων νερού.\nΠαρά την επιτυχία των πειραμάτων, όμως οι ερευνητές παραδέχονται ότι δεν γνωρίζουν όλες τις λεπτομέρειες για το μηχανισμό του φαινομένου. Βασικό ρόλο φαίνεται πάντως ότι παίζουν τα σωματίδια αιθάλης, ή άνθρακα, τα οποία φορτίζονται σχετικά εύκολα υπό την επίδραση του ηλεκτρικού πεδίου. Τα ηλεκτρικά φορτία των σωματιδίων κάνουν τελικά ασταθείς τις φλόγες και τις εξουδετερώνουν. «Προσπαθούμε τώρα να σχηματίσουμε μια πιο πλήρη εικόνα για αυτήν την πολύ περίπλοκη αλληλεπίδραση» σχολιάζει ο Καντεμαρτίρι.\nΑναρτήθηκε από firefighter στις 2:49 π.μ.


Πριν λίγο είδα την οφειλή του ΕΝΦΙΑ από το gsis.gr. Θα ήθελα να σας ρωτήσω αν περιλαμβάνονται τα ακίνητα της γυναίκας μου ή όχι. Αν δεν περιλαμβάνονται πως θα δω την οφειλή ΕΝΦΙΑ της συζύγου μου η ...\nΚαλησπέρα !Μπορεί καποιος να μου διευκρινήσει αν σε αυτους που τους εχει γινει δωρεαν παραχωρηση η οικια που διαβιουν τωρα θα λαβουν ξεχωριστα το μερισμα η θα κανει αιτηση ο ιδιοκτητης του ακινητου ...\nκληρονομιά - αλλαγή ε9\nΚαλησπέρα,σε μεταβίβαση ακινήτων στα τέκνα ως άμεσοι κληρονόμοι λόγω θανάτου γονέα τον Ιανουάριο 2014 πότε πρέπει να δηλωθεί η μεταβολή περιουσιακής κατάστασης στο ε9 των παιδιών; Βάζω το ΑΦΜ του ...\nΥποχρεωτική η κατάρτιση έγγραφης σύμβασης μηχανικού και ιδιώτη;\nΚαλημέρα σας. Θέλω να θέσω το ακόλουθο ερώτημα. Είναι υποχρεωτική η κατάρτιση έγγραφης σύμβασης μεταξύ μηχανικού και ιδιώτη ακόμη και αν ακολουθήσουμε την νόμιμη αμοιβή; Ευχαριστώ πολύ. Γεράσιμος ...\nαλλαγή από μερική σε πλήρη απασχόληση\nΕχω μια υπάλληλο που η σύμβαση της θα αλλάξει απο μερική σε πλήρη απασχόληση οπότε αλλάζει και μισθολογικά.Στο εντύπο της ΣΕΠΕ θα δηλωσω μόνο τον πίνακα Ε4 τροποποιητικός ωραρίου ή και αποδοχών μαζί?\nαλλαγη διευθυνσης κατοικιας και πολης παραχωρηση η φιλοξενεια\nστη φορολογικη δηλωση του 13 με μηδενικο εισοδημα φιλοξενουμουνα απο τη μητερα μου.απο το Μαιο του 14 μετακομισα Αθηνα και διαμενω δωρεαν σε οικια που ανηκει στην αδερφη της γιαγιας μου.τι χρειαζεται ...\nΑποδοχή κληρονομιάς - αποποίηση κληρονομιάς\nΟ πατέρας μου (έχει/ είχε) την επικαρπία για ένα ακίνητο στο οποίο εγώ και η αδελφή μου έχουμε 50 - 50 ψιλή κυριότητα. Ο πατέρας μας δεν έχει καμία σχέση με μας και είναι πνιγμένος στα χρέη (εφορεία, ...


ΤΟ ΧΡΕΟΣ, ΤΟ ΧΡΕΟΣ ΤΗΣ ΚΙΝΑΣ ΚΑΙ ΤΟ ΠΑΓΚΟΣΜΙΟ ΧΡΕΟΣ - Kassandros\nkassandros_admin / Φεβρουάριος 14, 2015\nΗ συζήτηση στην χωρα μας ειναι το χρέος της Ελλάδας και το δικό μας θέμα μας καλύπτει την κατάσταση του χρέους των Κρατών διεθνώς. Ειναι χρήσιμο να δούμε που βρίσκεται το χρέος των άλλων για να έχουμε μια καλλιτερη αντίληψη του δικού μας χρέους. Η ανάλυση αυτη δεν γίνεται προς υπεράσπιση ή προβολή κάποιου συγκεκριμένου χειρισμού ή κάποιας λύσης για το Ελληνικό χρέος αλλα για να τοποθετηθεί αυτο στο διεθνές περιβάλλον.\nΗ Διεθνής εταιρία Συμβούλων McKinsey εξέτασε τα οικονομικά των 47 μεγαλλίτερες χωρών και διαπίστωσε ότι απο το 2007 έως το 2014,το συνολικό χρέος των χωρών αυτών,Κρατικό Τραπεζικό,Εταιρικό και Νοικοκυριών αυξήθηκε άλλα 57 τρισεκατομμύρια δολάρια ,στο ιλιγγιώδες ποσό των 199 τρισεκατομμυρίων δολαριων με ετήσιο ρυθμό αύξησης 5,3% κατα μέσο όρο ,αλλα το Κρατικό χρέος των χωρών αυτών αυξήθηκε κατα 9,3 ετησίως απο 33 τρισεκατομμύρια δολάρια το 2007 σε 58 τρισεκατομμύρια δολάρια το2014. Ετσι χωρες που μέχρι σημερα θεωρούσαμε ιδιαιτερα αξιοχρεες οπως η Ολλανδία και η Σουηδία,μπορεί και αυτές σύντομα να βρεθούν σε δυσκολία εξυπηρέτησης χρεών.\nΗ Ελλαδα και το ελληνικό χρέος ειναι αντικείμενα εργαστηριακών εξετάσεων και ανάπτυξης θεωριών,πόσο θα αντέξει ακόμη ,πως θα γίνει ο χειρισμός του χρέους και αν αυτός ο χειρισμός θα ήταν πρότυπο για τον χειρισμό των χρεών και άλλων κρατών. Για όλα αυτα έχουν γράφει περισσοτερα κείμενα απο όσα ειναι τα χρεόγραφα του ελληνικού χρέους.\nΚαι οσο όλοι παρακολουθούν το χρέος της Ελλάδας ,το χρέος που πρέπει να παρακολουθείται συνεχώς ειναι το χρέος της Κινας γιατι αυτο μπορεί πραγματικά να ταράξει τον Πλανήτη.\nΗ Κινα ειναι η Οικονομια που κρατά σταθερή την Οικονομια του πλανήτη αγοράζοντας συνεχώς Αμερικανικά και Ευρωπαϊκά Ομόλογα Κρατικού χρέους και στηρίζοντας την Ρωσική Οικονομια.\nΟι αριθμοί της εξέλιξης του Κινεζικού χρέους στο σύνολο του,Κρατικό,Τραπεζικό,Εταιρικό και νοικοκυριών,\nειναι εντυπωσιακοί .\nΤο 2000 το Κινεζικό χρέος ήταν 2,1 τρις δολάρια\nΤο 2014 το Κινεζικό χρέος ήταν 28,2 τρις δολάρια\nΗ Κινα ειναι παγιδευμένη οπως και η Ελλαδα σέ ενα μη εξυπηρετούμενο χρέος. Ομως έν αντιθέσει με την Ελλαδα πουθενά στον πλανήτη δεν βρίσκονται τα χρήματα για να αποπληρωθεί το χρεος της Κινας. Το συνολικό χρέος της Κινας εχει φτάσει το 2014 στο 282% του ΑΕΠ της χωρας και ανεβαίνει ταχύτερα απο το ΑΕΠ .\nΟι Κινέζοι προσπαθούν να ξεφουσκώσουν συντεταγμένα την φούσκα που εχει δημιουργηθεί με τις παράλογες απαιτήσεις πίστωσης και τις παρατράπεζες. Αυτο ειναι σχεδόν αδύνατο να γίνει με ασφάλεια.\nΗ Κεντρική Τράπεζα της Κινας μείωσε τα αποθέματα ρευστού των Τραπεζών με αποτέλεσμα να απελευθερωθούν περί τα 100 δις δολάρια επί πλεον ρευστοτητα προς την Οικονομια σε μια προσπάθεια ποσοτικής χαλάρωσης οπως κάνουν όλοι ,όμως η Αγορά δεν αντέδρασε ακόμη.\nΑυτο που ειναι περισσοτερο ανησυχητικό ειναι ότι οπως φαίνεται η Κινα ετοιμάζεται,οπως πολλές άλλες χωρες,να υποτιμήσει το νόμισμα της. Ήδη η Κεντρική Τράπεζα της Κινας ετοιμάζεται να διευρύνει το εύρος διακύμανσης του νομίσματος της για να αντιμετωπίσει τον χειρότερο ρυθμό ανάπτυξης που εχει τα τελευταία 25 χρόνια,κάτω απο 7%. Ο ρυθμός ανάπτυξης της Κινας,ζηλευτός για αλλα κράτη,εχει τόσες στρεβλώσεις λογω υπερεπενδύσεων σε αμφιβόλου ανταποδοτικότητας έργα,που δεν συνιστάται ως μέθοδος ανάπτυξης διεθνώς.\nΕνα υποτιμημένο Γουάν θα βοηθήσει τις εξαγωγές και θα δώσει χρόνο στην Κυβέρνηση για την αναδιάταξη της Οικονομιας και το ξεφούσκωμα της φούσκας . Ομως η υποτίμηση του Γουάν θα σημάνει συναλλαγματικό πολεμο.\nΕάν η Κινα υποτίμησει σημαντικά το νόμισμα της ,τότε όλη η Νοτιοανατολική Ασια συμπεριλαμβανομένων της Ιαπωνίας και της Ινδιας θα ακολουθήσει.\nΑυτο θα σημάνει πλανητικό πολεμο υποτιμήσεων,μηδενισμό των ήδη ασήμαντων επιτοκίων των Κεντρικών Τραπεζών παγκοσμίως και η οικονομική αναταραχή θα ειναι τέτοια ωστε οι συνέπειες της χρεοκοπίας της Λεμαν Μπραδερς θα θεωρείται η εύκολη σε χειρισμούς περίοδος.\nΟι αριθμοί ειναι αμείλικτοι για την Κινα. Οι εισαγωγές τον Ιανουάριο έπεσαν 20% έν σχέσει με τον ίδιο μήνα περισυ,οι εξαγωγές μειώθηκαν επίσης 3,2%.\nΧωρίς να αμφισβητείται η μακροχρόνια πρόοδος της Κινας,η οποια εχει 3,6 τρις συναλλαγματικά διαθέσιμα,κυρίως σε δολάρια,ευρώ και χρυσο,την ίδια στιγμή η Κινα ειναι 93η παγκοσμίως σε κατα κεφαλή εισόδημα και πρέπει να ανεβεί 32% για να φθάσει τον παγκόσμιο μέσο όρο και τότε θα εχει φθάσει το ενα τρίτο του μέσου όρου του κατα κεφαλή εισοδήματος της Δυτικής Ευρωπης.\nΥπάρχει ενα σημαντικό πρόβλημα στην στροφή που προσπαθεί ορθά να κάνει η Κυβέρνηση αυξάνοντας την εσωτερική κατανάλωση. Η αύξηση των εισοδημάτων οδήγησε σε μερική απώλεια του ανταγωνιστικού πλεονεκτήματος διεθνώς και σε φούσκα ακινήτων με άγνωστο τέλος,διοτι το 50% του κινεζικού χρέους ειναι συνδεδεμένο με ακίνητα,οι τιμές των οποίων σε ορισμένες περιοχές του Πεκίνου και της Σαγκαης πλησιάζουν αυτές του Παρισιού και της Νέας Υόρκης.\nΕπίσης οι εταιρείες της έχουν εταιρικό χρέος 125% του ΑΕΠ ,ενα απο τα υψηλότερα στον Κοσμο.\nΟ δανεισμός της Τοπικής Αυτοδιοίκησης αυξάνεται πολυ γρήγορα και έχουμε δει παγκοσμίως πολυ συχνά αδυναμία εξυπηρετήσεως αυτου του τύπου των δανείων απο το Βερολίνο έως το Ντητροϊτ.\nΟ τραπεζικός και ιδίως ο παρατραπεζικός τομεας χρήζουν άμεσων επεμβάσεων κυρίως ως προς την διαφάνεια,αλλοιώς κινδυνεύουν με εντυπωσιακές χρεοκοπίες . Όλα αυτα οδηγούν σε μια σοβαρή ύφεση τα επόμενα χρόνια με άγνωστο βάθος και διάρκεια , ανεξάρτητα αν μακροχρόνια η Κινα θα εχει ανοδική πορεία.\nΣτην προσπάθεια της να συνεχίσει την αύξηση του ΑΕΠ και κυρίως να κρατήσει τον πληθυσμό της απασχολημένο,τώρα μάλιστα που η πραγματική ανεργία στην Κινα ξεπέρασε το 6% ,η Κινα συνέχισε τις επενδύσεις παγίου κεφαλαίου.\nΤο 2014 η Κινα επένδυσε 5 τρισεκατομμύρια δολάρια σε επενδύσεις παγίου κεφαλαίου,περισσοτερο απο το άθροισμα των επενδύσεων Αμερικής και Ευρωπης μαζί. Πως θα απορροφηθούν τα προϊόντα απο όλα αυτα τα νέα ναυπηγεία,χαλυβουργεία ,χημικά εργοστάσια,εργοστάσια φωτοβολταϊκών,ηλεκτρονικών,ένδυσης και υπόδησης ειναι άγνωστο. Μια υποτίμηση του νομίσματος της για να βοηθηθούν οι εξαγωγές της θα έκανε μη ανταγωνιστικά τα προϊόντα των γειτόνων της,οι οποίοι με την σειρά τους θα υποτιμούσαν για τον ίδιο λόγο τα νομίσματα τους.\nΤο πρόβλημα της Κίνας ειναι εικόνα του προβλήματος του πλανήτη.\nΑπο την τεράστια Οικονομια της Κινας μέχρι την μικρούλα Οικονομια της Ελλάδας ,όλοι έχουν δανειστεί περισσοτερο απο ότι μπορούν να αποπληρώσουν,η υπερχρέωση ειναι μόνο θέμα βαθμού.\nΗ κατάσταση αυτη του χρέους εχει βοηθήσει να αναπτυχθεί ενας ιδιότυπος Οικονομικός εθνικισμός οπου οποιαδήποτε έννοια αλληλεγγύης εχει χαθεί. Ο κύριος λόγος που δεν διαγράφεται το ελληνικό χρέος ειναι ότι τότε θα ακολουθήσουν το Ιταλικό και το Ισπανικό αφού μόνο τέσσερα κράτη στην Ευρωζώνη έχουν χρέος μικρότερο του 100% του ΑΕΠ και συνεπώς εξυπηρετησιμο τουλάχιστον θεωρητικά. Αφήνοντας προς στιγμή την Γερμανια,βλέπουμε ότι ακόμη και η Πορτογαλία που τώρα βγαίνει στις Αγορές ,έχοντας βγει εξω απο το Μνημόνιο ,προτείνει να φύγει η Ελλαδα απο το ευρώ αν δεν πληρώσει το χρέος της,ξεχνώντας ότι σε λίγα χρόνια η ίδια η Πορτογαλία θα ειναι πάλι υπερχρεωμένη οπως και οι υπόλοιπες Ευρωπαϊκές χωρες.\nΗ μόνη λύση για το παγκόσμιο χρέος ειναι μια διεθνής αναδιάρθρωση των δανείων με μετασχηματισμό τους σε αδρανή κεφαλαια είς φύλαξην των Κεντρικών Τραπεζών. Η πρόκληση ειναι τεράστια. Οι πρώτοι ζημιωμένοι θα ειναι τα χρηματιστήρια τα οποια θα υποχωρήσουν σημαντικά και μεγάλε διεθνείς Τράπεζες που τότε θα φανεί η γύμνια τους.\nΗ αναδιάρθρωση αυτη δεν μπορεί να γίνει χωρίς την δέσμευση όλων ότι δεν θα υπάρξουν πλεον ελλείμματα και ποσοτικές χαλαρωσεις,πράγμα που θα σημαίνει μείωση της κατανάλωσης παγκοσμίως,πτώση του βιοτικού επιπέδου των πολιτών,κατάρρευση των μετόχων των περισσότερων εταιρειών αφού σημαντικό μέρος των μέσων παραγωγής τους θα αδρανοποιηθεί και ο κύκλος εργασιών τους θα μειωθεί συμπαρασύροντας ετσι την οικονομική δραστηριότητα προς τα κάτω ,αλλα καθιστώντας την ασφαλή ως προς την κατάρρευση όλου του οικονομικού συστήματος.\nΑυτο ειναι το πραγματικό σύνθετο κόστος της Οικονομικής εξυγίανσης,διοτι η σημερινή οικονομική δραστηριότητα παγκοσμίως στηρίζεται σε μια αύξηση της πίστωσης πολλαπλάσια της αύξησης του ΑΕΠ ,που τελικά ειναι αδιέξοδη.\nΟμως τα συμφέροντα ειναι τεράστια,ο συντονισμός όλων πολυ δύσκολος και συνεπώς ειναι σχεδόν αδύνατο να γίνουν οι αναγκαίες ρυθμίσεις πριν επέλθει κάποιας μορφής καταστροφή.\nΦεβρουάριος 14, 2015 in OIKONOMIA, ΔΙΕΘΝΗ.\n← ΟΥΚΡΑΝΙΑ Ο ΤΡΙΤΟΣ ΓΥΡΟΣ\nΟ ΜΟΝΙΜΟΣ ΠΟΛΕΜΟΣ →


Έως τα τέλη του έτους θα δούμε νέα φθηνά Surface Tablets από την Microsoft | Techingreek.com\nΣτα άμεσα σχέδια της Microsoft Corp. είναι να κυκλοφορήσει εντός του δεύτερου εξαμήνου του τρέχοντος έτους μια σειρά νέων Surface tablets χαμηλότερου κόστους σε σχέση με το παρελθόν αναζητώντας έτσι τον τρόπο για να μπορέσει να “σπάσει” την συνεχόμενη επέκταση της Apple σε μια αγορά όπου το iPad έχει υψηλά ποσοστά πωλήσεων!\nΗ πρώτη δοκιμή της Microsoft έγινε το 2012 με την κυκλοφορία του αρχικού Surface RT, όμως εκείνη την εποχή μια εντελώς άγνωστη συσκευή με τιμή στα 499 δολάρια δεν μπόρεσε να πείσει πολλούς καταναλωτές για να το προτιμήσουν και έτσι λίγο αργότερα είδαμε το Surface Pro.\nΕν έτι 2018 η περίφημη εταιρεία λογισμικού θα διαθέσει tablets με οθόνη μεγέθους 10 ιντσών σαν ένα τυπικό iPad και ταυτόχρονα ελαφρώς μικρότερο από το Surface Pro. Τα νέα μοντέλα θα έχουν κόστος περίπου στα 400 δολάρια, θα φέρουν στρογγυλεμένες άκρες και θα διαθέτουν θύρα USB-C και νέο πρότυπο φόρτισης και συγχρονισμού δεδομένου όπως αρκετά από τα τελευταία smartphones της αγοράς.\nΤο βάρος αναμένεται να είναι κατά 20% μικρότερο από εκείνο ενός iPad και το νέο μοντέλο θα φέρει αυτονομία περίπου 9 ωρών. Στο εσωτερικό και πιο συγκεκριμένα στη θέση του επεξεργαστή και της GPU, θα δούμε την Intel, χωρίς όμως να υπάρχει περισσότερες λεπτομέρειες.\nΟ Peter Wootton, εκπρόσωπος της Redmond, αρνήθηκε να σχολιάσει το θέμα.\nΗ τρέχουσα επαγγελματική σειρά Surface Pro ξεκινά από τα 799 δολάρια. Όπως το Surface Pro, αυτά τα μοντέλα δεν θα συνδυαστούν με το κάλυμμα πληκτρολογίου της εταιρείας. Το τρέχον κάλυμμα του πληκτρολογίου κοστίζει επιπλέον 160 δολάρια, ενώ το νέο πληκτρολόγιο θα κοστίζει λιγότερο.\nΗ εταιρεία σχεδιάζει πολλαπλά μοντέλα, συμπεριλαμβανομένων των εκδόσεων με αποθήκευση 64 GB και 128GB, καθώς και μοντέλα που μπορούν να συνδεθούν με δίκτυα LTE. To λειτουργικό σύστημα αυτών των μοντέλων θα είναι τα Windows 10 Pro.\nΗ νέα γραμμή αυτών των συσκευών θα είναι μέρος ενός αναπτυσσόμενου οικοσυστήματος προϊόντων hardware της Microsoft, το οποίο πέρα από τα tablet περιλαμβάνει τον Surface Laptop, Surface Book laptop με αποσπώμενη οθόνη και το Surface Studio desktop computer.\nSamsung Galaxy S Light Luxury: Τέλος τα πιθανά σενάρια, η συσκευή παρουσιάστηκε επίσημα στην Κίνα


«Την Ελλάδα από το αυτί θα την αρπάξουμε και θα τη σώσουμε, θέλει δε θέλει» | Pontos News\nΚύπρος, Αγγλία και ΕΕ: Είναι καιρός να διεκδικήσουμε δημοκρατία, ελευθερία και ειρήνη\n8 Ιούνιος 2017, 13:41 - Τελευταία Ενημέρωση: 8 Ιούνιος 2017, 14:10\nΝικόλαος Γύζης, «Κρυφό σχολειό» (Συλλογή Πρόδρομου Εμφιετζόγλου)\nΔημοσίευσα το 2009 ένα κείμενο με την προτροπή να φτιάξουμε «κρυφά σχολειά», φροντιστήρια πατριδογνωσίας ουσιαστικά, γιατί ήδη εισήλθαμε σε νύχτα σκοτεινή και ασέληνο στην Παιδεία. Το ξαναδημοσιεύω μήπως και τώρα ακούσει κανείς, γιατί δεν μας μένει καιρός. Αν συνεχιστεί το παρόν παιδομάζωμα σε λίγα χρόνια δεν θα μιλάμε για κρίση ταυτότητας, αλλά για οριστική απώλειά της. Έχω κατά νου τρία μαθήματα γι’ αυτά τα σχολεία, τα οποία θα λειτουργούν τα απογεύματα, αφιλοκερδώς για όσους συμμερίζονται την αγωνία για το μέλλον των παιδιών μας. Αρχαία Ελληνικά, διδάσκοντας κυρίως ετυμολογίες λέξεων, πράγμα που ενθουσιάζει τα παιδιά, Ιστορία, με βαρύτητα στα πρόσωπα που μεγαλούργησαν και Θρησκευτικά, δηλαδή Ευαγγελικές Περικοπές και βίους αγίων.\n«Κάποτε, μια μέρα που συζητούσαν δύο απλοί άνθρωποι –δυο ψαράδες ήταν– για την πίεση που ασκούν οι μεγάλες δεξιές και οι αριστερές Δυνάμεις (σ.σ.: και νυν οι λεγόμενες πάλαι ποτέ Μεγάλες Δυνάμεις) πάνω στην πολιτική ζωή του τόπου για τα συμφέροντα τους, ο ένας ξεστόμισε μια φράση που με ξάφνιασε. Είπε οργισμένος: αν μας πιάσει καμμιά μέρα το ελληνικό μας...» (Στρατής Μυριβήλης, περ. Γνώσεις, τ. 14, 1959).\nΑς προσέξουμε τρία πράγματα από τα χρυσά λόγια του Κυβερνήτη (μόνο αυτός δικαιούται τον έξοχο αυτόν τίτλο· ψηφίστηκε από Εθνική Συνέλευση, οι διάδοχοί του πρωθυπουργοί αναρριχήθηκαν είτε μέσω κομμάτων είτε μέσω...πτωμάτων). Για να ευσθενεί το κράτος, για να είναι ευοίωνο το μέλλον της πατρίδας, χρειάζονται: άνθρωποι μορφωμένοι εν καλή διδασκαλία, σύμφωνοι και σύμφωνη με τα ήθη και την παράδοσή μας, «μάλιστα δε» προς τον κανόνα της αγίας ημών πίστεως (το «μάλιστα» είναι υπερθετικός βαθμός του επιρρήματος «μάλα» που σημαίνει πολύ). Άρα, αν δεν κανοναρχεί την Παιδεία, σε υπερθετικό βαθμό, η αγία μας Ορθοδοξία, «ουδέν ποιούμεν» (ο λόγος του Σωτήρος Χριστού είναι «τα μάλα» σαφής: «χωρίς εμού ου δύνασθε ποιείν ουδέν», στο κατά Ιωάννην ΙΕ΄, 5).\nΤρία πράγματα εχάλασαν και την Ελλάδα όλην, η αμορφωσιά, η περιφρόνηση της παράδοσης και το «άγκιστρον της αθεΐας» θα πρέπει να λέει το κύκνειο άσμα της τωρινής άλωσης. Και το ότι σήμερα εξοβελίστηκε το επίθετο «εθνική» από το υπουργείο Παιδείας, είναι η συνεπέστερη και η ειλικρινέστερη πράξη των κυβερνώντων. Μια Παιδεία που δεν φρονεί και πράττει ελληνικά, όπως είναι αυτή που βιώνουμε τις τελευταίες 3-4 δεκαετίες, δεν μπορεί να ονομάζεται εθνική. «Το έθνος πρέπει να μάθει να θεωρεί εθνικόν ό,τι είναι αληθές», γράφει το σολωμικό επίγραμμα. Όταν εμένα τον δάσκαλο το κράτος με αναγκάζει να διδάξω «νανούρισμα για χταπόδια» (γλώσσα Δ΄ Δημοτικού) ή «οδηγίες χρήσης καφετιέρας» (γλώσσα Στ΄ Δημοτικού), «μουρμουρίζοντας σπασμένες σκέψεις από ξένες γλώσσες» (Σεφέρης) απατώ τους μαθητές και απατώμαι. Αυτό είναι αμορφωσιά και κακή, κάκιστη διδασκαλία. Όταν στην Στ΄ Δημοτικού πάλι θέλω να διδάξω τον ηρωισμό, την αυτοθυσία, και εμφανίζω ενώπιον των μαθητών μου κείμενο σαν αυτό που τιτλοφορείται «Με λένε Σόνια», ψεύδομαι και ακυρώνομαι ως δάσκαλος. Εξηγώ, εν περιλήψει, το «ελληνοπρεπές» κείμενο. «Ένα σπίτι πήρε φωτιά. Η Σόνια τρέχει, αρπάζει το λάστιχο για να τη σβήσει, φωνάζει. Τελικά κάποιος κοιμώμενος ξυπνά, ειδοποιεί την Πυροσβεστική. Η φωτιά έσβησε γρήγορα. Όλοι μακαρίζουν και επαινούν την Σόνια» (το κείμενο καταλαμβάνει τρεις σελίδες!). Στο τέλος οι μαθητές μαθαίνουν ότι η Σόνια, η ηρωίδα αυτής της σπουδαίας πραγματικά πράξης, είναι μια... γάτα.\n«Την Ελλάδα από το αυτί θα την αρπάξουμε και θα τη σώσουμε, θέλει δε θέλει», έλεγε ο Ν. Πλαστήρας. Οι επίσκοποι της Εκκλησίας μας, «όσοι ζωντανοί», είναι οι πρώτοι που πρέπει να αρπάξουν την δύσμοιρη πατρίδα από το αυτί...


Πύλη Ιάσωνος και Ρέας - Τράπεζα Αναμνήσεων | Ηλικιωμένοι αφηγούνται ιστορίες πριν το ‘60!\nΤράπεζα Αναμνήσεων | Ηλικιωμένοι αφηγούνται ιστορίες πριν το ‘60!\nΠέμπτη, 07 Φεβρουάριος 2013 11:01\tΠολιτισμοί\t- Όμορφος Κόσμος\nΒιντεο-αφηγήσεις και αναμνήσεις από την «παλιά» Αθήνα, γεμάτες με νοσταλγικούς έρωτες και εμπειρίες από την κατοχή… επιστρέφουν στο παρόν μέσα από την Ελληνική Τράπεζα Αφηγήσεων (www.bankofmemories.gr)!\nΤα βιώματα απλών ανθρώπων που γεννήθηκαν πριν το 1950, ηλικιωμένων του κοντινού καφενείου, μετατρέπονται σε ιστορικές «καταθέσεις». Προσωπικά διδάγματα αλλά και ξεχασμένες αναμνήσεις βρίσκουν ξεχωριστή θέση μέσα στο “Memoro”, συνθέτοντας ένα αρχείο που μεταφέρει «ζωντανά» τους πολέμους, τη φτώχεια αλλά και την ξεγνοιασιά μιας άλλης εποχής.\nΗ Μαρίνα Σαρλή, μια εκ των ιδρυτών του “Memoro” και ο 28χρονος Νικόλας Νικολαΐδης, «εξερευνητής» αναμνήσεων, μιλούν στο flowmagazine.gr για τη σημασία\nμιας ιστορικής αφήγησης για το μέλλον της Ελλάδας…\n«Μπαίνουμε μέσα στα ζεστά σπίτια τους, σαν άγνωστοι, και μας ανοίγουν κατευθείαν την καρδιά τους. Έχουν ανάγκη να τους ακούσεις, να δώσεις σημασία στη ζωή τους. Στο τέλος ακούς μόνο “ευχαριστώ”. Είναι απίστευτο πόσα μαθήματα έχει μια ιστορία που σημάδεψε το παρελθόν τους», λέει η Μαρίνα Σαρλή στο flowmagazine.gr.\nΈνας 80χρονος συνταξιούχος στη Θεσσαλονίκη κατέγραψε την εισβολή των Γερμανών στο χωριό του, ενώ η Δέσποινα Φούτα περιέγραψε πως ήταν το Κολωνάκι του 1930, όταν κάτω από το μπαλκόνι υπήρχαν πρόβατα! Η Χριστίνα Κουμπαρά ανέφερε το πρώτο της φιλί, ενώ η Πηνελόπη Πατρικίου αφηγήθηκε το γεγονός ότι παντρεύτηκε και πήγε στην Αφρική… μακριά από τη δημοκρατία της πατρίδας της. Όπως μας αναφέρει ο Νικόλας Νικολαϊδης του “Memoro”: «Οι περισσότεροι μαθαίνουμε διπλωματική ιστορία, πως ένας πόλεμος επηρέασε τις σχέσεις μεταξύ κρατών… αλλά λίγοι γνωρίζουν πως βίωσαν οι άνθρωποι τις τότε καταστάσεις. Εμείς δεν αφήνουμε αυτές τις μαρτυρίες να χαθούν μέσα στο χρόνο, αφού είναι πολύτιμες για τις επόμενες γενιές».\nΟι αναμνήσεις της παλιότερης γενιάς… στη «μοντέρνα» Ελλάδα!\nΔεν πρόκειται για μια συνηθισμένη τράπεζα, αλλά για μια παγκόσμια πρωτοβουλία που έχει ως σκοπό να μεταφέρει την ιστορία… μέσα από την προσωπική ματιά των καθημερινών ανθρώπων. Μέχρι στιγμής, από τις ΗΠΑ και τη Γαλλία μέχρι την Ιταλία (πρώτη τράπεζα αναμνήσεων, το 2007) και την Καταλονία έχουν καταγραφεί πάνω από 1,7 εκατ. βιντεο-αφηγήσεις, από εθελοντές που προσπαθούν να δώσουν στους νέους μια γεύση του παρελθόντος.\nΚάθε ιστορία και ένα δίδαγμα… με κοινές αξίες και εμπειρίες! Σύμφωνα με την κ. Σαρλή, οι περισσότερες αφηγήσεις καταλήγουν σε ένα θετικό μήνυμα για τους νέους, αφού οι ηλικιωμένοι νιώθουν πικρία που αφήνουν μια τέτοια Ελλάδα στην επόμενη γενιά. «Αν ακούγαμε τις ιστορίες για τον ναζισμό, τις εμπειρίες των ηλικιωμένων της διπλανής πόρτας… η κοινωνία θα επεξεργαζόταν διαφορετικά την πολιτική κατάσταση της χώρας. Μέσα στην κρίση, ο ρατσισμός είναι αποτέλεσμα της αμάθειας γύρω από την ιστορία»,συνεχίζει στο flowmagazine.gr\nΣτην Ελλάδα, η Τράπεζα Αναμήσεων λειτουργεί από τον Μάϊο του 2011, χάρη στην Μαρίνα Σαρλή, την Αμαρρυλίς Ραουγέου, την Παρασκευή Τζουβέλη και την Ελένη Καββαδία, και διαθέτει 100 εξερευνητές αφηγήσεων και 150 αφηγήσεις από ηλικιωμένους της χώρας μας… «Ήμουν έγκυος, όταν ξαφνικά έχασα τη γιαγιά μου, ένα σήμα αναφοράς στη ζωή μου. Τότε, διαπίστωσα ότι η κόρη μου δεν θα άκουγε ποτέ παρόμοια μαθήματα ζωής σαν παιδί.\nΈτσι, αποφάσισα να δημιουργήσω το “Memoro” και στην Ελλάδα!», λέει η ιδρύτρια του “Memoro” στο flowmagazine.gr. Απώτερος σκοπός της είναι η προώθηση του πολιτισμού μέσα από την προσωπική μνήμη, γεφυρώνοντας ταυτόχρονα το μεγάλο χάσμα των γενεών. Με άλλα λόγια, προσπαθούν να δώσουν ξανά κοινωνική αξία στους ηλικιωμένους, που έχουν αποκλειστεί από την τεχνολογία και να κάνουν τον «παππού» και τη «γιαγιά» σημείο αναφοράς και διδαγμάτων για τους νέους.\nΟι «εξερευνητές» αφηγήσεων χτυπούν την «πόρτα» της ιστορίας\nΠερίπου 15 «φανατικοί» εθελοντές της ΜΚΟ στην Ελλάδα κατευθύνονται προς τα σπίτια των ηλικιωμένων, με μια κάμερα ή κινητό, ένα κομμάτι χαρτί και στυλό… λειτουργώντας ως «εξερευνητές» αφηγήσεων! Ο καθένας μπορεί να γίνει «εξερευνητής αναμνήσεων», αρκεί να διαθέτει ένα μαγνητόφωνο, μια κάμερα ή ένα κινητό. Μετά την καταγραφή της ιστορίας ενός συγγενή ή γνωστού του… μπορεί να κάνει εγγραφή στο “Memoro” και να προσθέσει το βίντεο στη προσωπική σελίδα του.\n«Έχω συγκεντρώσει μέχρι τώρα 57 ιστορίες από δέκα αφηγητές από το ευρύτερο περιβάλλον μου. Μετά από λίγο «σπάει» ο πάγος και μου ανοίγουν την καρδιά τους για περίπου 45 λεπτά. Όταν φεύγω από το σπίτι, τα συναισθήματα δεν περιγράφονται…», εξηγεί ο 28χρονος «εξερευνητής αναμνήσεων» στο flowmagazine.gr.\nΣύμφωνα με τον Νικόλα Νικολαΐδη, όλες οι ιστορίες είναι ιδιαίτερες, αφού παρουσιάζουν μια Αθήνα που οι νέοι δεν γνώρισαν ποτέ! Στον Άγιο Διονύσιο μια παράγκα διοργάνωνε παραστάσεις του καραγκιόζη, ενώ ο οπωροπώλης περνούσε τις πρωινές ώρες από κάθε μονοκατοικία. «Οι άντρες μιλούν πιο συχνά για το χώρο της δουλειάς τους ή τη ξενιτιά, ενώ οι γυναίκες εστιάζουν στη ζωή μέσα στη γειτονιά και τις συνήθειες της κοινωνίας. Ακόμα και οι λιγότερο ομιλητικοί μετά από δέκα λεπτά “αφήνονται” στα βιώματά τους», συνεχίζει ο ίδιος.\n* Φέτος, οι εθελοντές του “Memoro” θα κατευθυνθούν προς το 2ο Λύκειο Δάφνης, το 54ο Λύκειο στα Σεπόλια και το 2ο Λύκειο Ηλιούπολης, ώστε να παρακινήσουν τους μαθητές να γίνουν «εξερευνητές» αναμνήσεων και να πλησιάσουν την παλιότερη γενιά!\nΠηγή: Καλά Νέα\nΌμορφος Κόσμος ( 3163 Άρθρα )\nΠερίεργα ( 128 Άρθρα )\nΦοβίες ( 187 Άρθρα )\nΟι Αυστραλοί υιοθετούν κοάλα για να τα σώσουν\nΟι Τουρκοι προπαρασκευάζουν το έδαφος για επικείμενη μεγάλη επιθετική ενέργεια\nΞεκίνησε η ωοτοκία της Caretta caretta στον Κυπαρισσιακό Κόλπο\nΑπό τον παράδεισο των Ιρανών στον παράδεισο της Γένεσης\nwishluck.me | Δωρεάν πλατφόρμα ψυχολογικής υποστήριξης και συμβουλών.\nΗ Monsanto χάνει στην Ευρώπη\nΜνημείο χαρακτηρίστηκε τελικά ο ιστορικός κινηματογράφος «Άστρον»\nΞεσκεπάζεται το δίκτυο των πρακτόρων στη Θράκη - Ομιλητικότατος ο 30χρονος κατάσκοπος\nΚομποστοποίηση στην Αθήνα


Είναι δυνατή η εύρεση λύσης στην Ουκρανία; | ΚΟΣΜΟΣ | antinews.gr\nΑΡΧΙΚΗΠΟΛΙΤΙΚΗΟΙΚΟΝΟΜΙΑΕΛΛΑΔΑΚΟΣΜΟΣANTIMAGAZINEANTISPORTSANTIMEDIAΑΝΤΙΘΕΣΕΙΣΚΛΕΙΔΑΡΟΤΡΥΠΑBLOG VIEWΑναζήτησηΝέα αναζήτησηΕπιλογή τύπου αναζήτησηςΣτα άρθραΣτα άρθρα (ακριβής φράση)Στο όνομα των σχολιαστώνΑναζήτησηΙστορικό 19/02/2014 20:19\nΕίναι δυνατή η εύρεση λύσης στην Ουκρανία;\nΤους συγκεκριμένους στόχους που θα πρέπει να επιδιώξει η Δύση στην Ουκρανία προκειμένου να αποκλιμακωθεί η κατάσταση, καταγράφει ο Gideon Rachman\nΑύριο, η ΕΕ θα πραγματοποιήσει μία έκτακτη συνεδρίαση για να συζητήσει τη βία στην Ουκρανία. Φαίνεται αναπόφευκτο ότι θα επιβάλει στοχευμένες κυρώσεις στην ουκρανική ηγεσία, για να σηματοδοτήσει την αποστροφή της στη χρήση βίας κατά των διαδηλωτών. Μέχρι σήμερα, η ΕΕ έχει αντισταθεί στην επιβολή κυρώσεων, επειδή εξακολουθούσε να ελπίζει ότι θα επιτευχθεί μια λύση μέσω των διαπραγματεύσεων με τον πρόεδρο Βίκτορ Γιανούκοβιτς. Φαίνεται πλέον πιθανό ότι ο Ουκρανός πρόεδρος θα πρέπει να θεωρείται ένας πολιτικός παρίας.\nΗ ανάγκη για επείγουσα αντίδραση είναι κατανοητή. Αλλά, πέρα από αυτό, δεν είναι ακόμη προφανές ότι η κρίση στην Ουκρανία θα κάνει τα πάντα για να διευκρινιστούν οι στρατηγικοί στόχοι των ΗΠΑ και της ΕΕ στην Ουκρανία. Μέχρι να συμβεί αυτό, η πολιτική είναι πιθανό να είναι ad hoc και αντιδραστική. Η δυσκολία είναι ότι οι δυτικοί ηγέτες έχουν πολλούς στόχους –μερικοί από τους οποίους είναι αντιφατικοί. Θα πρέπει να αποφασίσουν ποιοι από αυτούς είναι πιο σημαντικοί, καθώς επίσης και ποιοι είναι εφικτοί.\nΟ κατάλογος των πιθανών στόχων στην Ουκρανία θα πρέπει να περιλαμβάνει τα ακόλουθα:\nΑποκήρυξη της βίας: η ΕΕ θα θελήσει να δείξει ότι θεωρεί τα γεγονότα στο Κίεβο απαράδεκτα.\nΤερματισμός της βίας.\nΕύρεση μιας βιώσιμης πολιτικής λύσης.\nΠροώθηση της δυνατότητας της Ουκρανίας να ενταχθεί στην ΕΕ.\nΔιατήρηση μιας σχέσης συνεργασίας με τη Ρωσία.\nΜαταίωση των προσπαθειών της Ρωσίας να εμποδίσει τη δημοκρατία στην Ουκρανία και να προωθήσει μια Ευρασιατική Ένωση με επικεφαλής τη Ρωσία.\nΌλοι αυτοί οι στόχοι είναι απολύτως αξιέπαινοι. Αλλά είναι επίσης πιθανό να αποδειχθούν ασύμβατοι. Προφανώς ο πέμπτος και ο έκτος στόχος είναι εξίσου σημαντικοί, αλλά σαφώς έρχονται σε αντίθεση ο ένας με τον άλλο. Τα γεγονότα στην Ουκρανία θα ωθήσουν την ΕΕ σε μια πιο επιθετική στάση με τη Ρωσία. Όμως, τόσο οι Αμερικανοί όσο και οι Ευρωπαίοι θα θελήσουν να θέσουν όρια σε αυτή τη διαδικασία, αν μπορούν.\nΥπάρχουν, επίσης, δυνητικά συγκρούσεις ανάμεσα στους στόχους ένα και δύο. Εάν η ανάγκη να καταγγείλουν τις ενέργειες της ουκρανικής κυβέρνησης σημαίνει την απομόνωσή της, τότε η απομόνωση αυτή πρέπει να επιτύχει την εκτόπιση του Γιανούκοβιτς και των συμμάχων του από την εξουσία. Αν όχι, έχουμε μια άρχουσα τάξη που δεν έχει πλέον κανένα κίνητρο για την αποφυγή της βίας - δεδομένου ότι η διεθνής αποκήρυξη που φοβόταν έχει ήδη συμβεί.\nΤέλος –ο τρίτος στόχος – είναι η «βιώσιμη πολιτική λύση». Η ενστικτώδης αντίδραση της Δύσης σε αυτές τις περιπτώσεις είναι να ζητήσει νέες εκλογές και αυτό είναι σίγουρα ένα αίτημα που μπορεί να αναμένεται να προωθηθεί και τώρα. Στη θεωρία, αυτό θα πρέπει να οδηγήσει στη δημιουργία μιας νόμιμης κυβέρνησης, που θα σταματήσει την ανάγκη για βία. Αλλά τι θα συμβεί εάν οι εκλογές στην Ουκρανία επιβεβαιώσουν πραγματικά ότι είναι μια βαθιά διαιρεμένη χώρα, με όλο και πιο ασυμβίβαστα στοιχεία ανάμεσα σε δύση και ανατολή; Αυτό είναι σίγουρα ένα πιθανό αποτέλεσμα μιας ψηφοφορίας. Σε εκείνο το σημείο, μια βιώσιμη πολιτική λύση θα χρειαστεί μάλλον κάτι πιο δραστικό και δύσκολο από τη διεξαγωγή νέων εκλογών.\nΤην Δύση, την νοιάζει μόνο να καταστήσει αδύνατη την επαναπροσέγγιση Ουκρανίας-Ρωσίας (δηλαδή, να «κοντύνει» την Ρωσία), με οποιοδήποτε κόστος. Ακόμα και η ολική καταστροφή της Ουκρανίας δια του εμφυλίου είναι γι'αυτούς θεμιτή «παράπλευρη απώλεια». Το 'χουμε ξαναδεί ντε το εργάκι, στη γειτονιά μας.


Φροντιστήρια Πυρσός: Μαθητής B'λυκείου από το Λιτόχωρο ετοιμάζει “βαλίτσες” για το πανεπιστήμιο ΜΙΤ των ΗΠΑ\nΜαθητής B'λυκείου από το Λιτόχωρο ετοιμάζει “βαλίτσες” για το πανεπιστήμιο ΜΙΤ των ΗΠΑ\n“Βαλίτσες” για το πανεπιστήμιο ΜΙΤ των Ηνωμένων Πολιτειών Αμερικής ετοιμάζει ένας 16χρονος από το Λιτόχωρο της Πιερίας. Πρόκειται για τον Χάρη Τσαμπασίδη, ο οποίος προσκλήθηκε για το επόμενο καλοκαίρι από τη διοίκηση του αμερικανικού πανεπιστημίου, καθώς έχει διαπρέψει σε διαγωνισμούς της Ελληνικής Μαθηματικής Εταιρίας (ΕΜΕ), σε διαγωνισμούς των Βαλκανίων, της Μεσογείου και της Παγκόσμιας Μαθηματικής Ολυμπιάδας.\n“Φέτος, επιλέχτηκα εγώ να μεταβώ στο πανεπιστήμιο ΜΙΤ των ΗΠΑ και χαίρομαι ιδιαίτερα, γιατί επιβραβεύτηκαν οι κόποι μου. Σαφώς και ήταν απρόσμενο, αφού δεν έρχεται καθημερινά μία τέτοια πρόσκληση”, δήλωσε ο Χάρης Τσαμπασίδης.\nΣτα όνειρα του νεαρού είναι να κάνει καλή εντύπωση και να μπορέσει στο μέλλον να σπουδάσει στο συγκεκριμένο πανεπιστήμιο. “Όταν τελειώσω το σχολείο θέλω να φύγω για το εξωτερικό. Μακάρι να κάνω καλή εντύπωση στην Αμερική και να με επιλέξουν να συνεχίσω τις σπουδές μου. Θα ήταν δύσκολο να καλυφθούν τα όνειρά μου στην Ελλάδα, καθώς δεν υπάρχει σωστή υποδομή”, πρόσθεσε ο 16χρονος.\nΟι μαθηματικοί διαγωνισμοί της ΕΜΕ ξεκινούν από τις τάξεις Ε’ και ΣΤ’ του δημοτικού και ονομάζονται “Μικρός Ευκλείδης”. Για το Γυμνάσιο και το Λύκειο γίνονται σε τρεις διαφορετικές φάσεις. Ο πρώτος διαγωνισμός λέγεται “Θαλής”, στον οποίο συμμετέχουν από 15.000-18.000 μαθητές, ο δεύτερος “Ευκλείδης” και ο τρίτος “Αρχιμήδης”. Σε κάθε φάση συμμετέχουν μόνο όσοι προκρίθηκαν από την προηγούμενη.\nΜετά το διαγωνισμό “Αρχιμήδης”, επιλέγονται οι 25 καλύτεροι από το Γυμνάσιο και οι 25 καλύτεροι από το Λύκειο, από τους οποίους, ύστερα από μία ακόμη δοκιμασία, ξεχωρίζουν οι 12 μαθητές, που αποτελούν την εθνική ομάδα μαθηματικών, για να εκπροσωπήσουν την Ελλάδα σε διεθνείς διαγωνισμούς.\n“Στόχος μου και φιλοδοξία μου είναι να ασχοληθώ με τα μαθηματικά σε ερευνητικό πλαίσιο”», τονίζει ο Χάρης σκεφτόμενος το τι θέλει να κάνει στη μετέπειτα ζωή του, ενώ στέλνει ένα μήνυμα σ’ όλους τους νέους που έχουν φιλοδοξίες: “Οι νέοι θα πρέπει να προσπαθούν σκληρά. Δεν μπορεί κάτι σημαντικό να επιτευχθεί χωρίς\nπροσπάθεια. Και όταν τους δοθεί η ευκαιρία, θα τα καταφέρουν”.\nΑναρτήθηκε από pyrsos στις Πέμπτη, Ιανουαρίου 27, 2011


Παύλος Σιδηρόπουλος - Ο «Ασυμβίβαστος» που δεν άντεξε τη σκληρότητα του κόσμου | in.gr\nTAGS: ΠΑΥΛΟΣ ΣΙΔΗΡΟΠΟΥΛΟΣροκ\n6 Δεκεμβρίου 2021, 18:08\nΤριάντα ένα χρόνια έχουν περάσει από τις 6 Δεκεμβρίου 1990, την ημέρα που ο Παύλος Σιδηρόπουλος σταμάτησε να γράφει, να τραγουδά και να περιδιαβαίνει στις γειτονιές της Αθήνας αναζητώντας το… νόημα της ζωής κι εμπνεύσεις για το σπουδαίο μουσικό έργο του.\nΟ ίδιος αποτελεί μύθο και ταυτόχρονα πυλώνα για την ελληνική ροκ μουσική που στην εποχή που ζούσε ο ίδιος ήταν σε πρώιμο στάδιο.\nΤον είπαν «πρίγκιπα της ροκ». Ένας πρίγκιπας που δεν ήθελε βασίλεια και υπηκόους, τίτλους και ταμπέλες. Ένας ροκ σταρ, ο οποίος πάνω απ’ όλα αγαπούσε τη μουσική και το γράψιμο, που όμως δεν στάθηκαν ικανά να του δώσουν τις απαντήσεις που αναζητούσε.\nΉταν ένας νέος με ταλέντο και πάθος ακόμη και αν ο ίδιος δεν το αντιλήφθηκε ποτέ…\n«Το ανατολίτικο ροκ είναι το ρεμπέτικο», έλεγε ο ίδιος.\nΟ Παύλος Σιδηρόπουλος γεννήθηκε στις 27 Ιουλίου 1948 στην Αθήνα σε ευκατάστατη οικογένεια. Ο πατέρας του Κώστας καταγόταν από μεγαλοαστική οικογένεια καπνεμπόρων του Πόντου και είχε τη βιοτεχνία παραγωγής χαρτιού ΕΛΦΩΤ, όμως πολιτικά ανήκε στην Αριστερά.\nΑπό την πλευρά της μητέρας του, Τζένης, ήταν δισέγγονος του Αλέξη Ζορμπά και ανιψιός της πεζογράφου και παιδαγωγού Έλλης Αλεξίου και της Γαλάτειας Καζαντζάκη, λογοτέχνιδάς και πρώτης συζύγου του συγγραφέα Νίκου Καζαντζάκη.\nΜέχρι τα έξι του χρόνια η οικογένειά του έμεινε στη Θεσσαλονίκη, στο σπίτι του παππού του, ενώ μετά τη γέννηση της αδερφής του Μελίνας η οικογένεια εγκαταστάθηκε στην Αθήνα, αρχικά στα Πατήσια και από το 1970 μέχρι το 1984 στην οδό Ιωάννου Δροσοπούλου της Κυψέλης.\nΟ πυρήνας της οικογένειας ήταν η μητέρα του Τζένη με τα δύο παιδιά να είναι πολύ δεμένα μαζί της.\nΟ Σιδηρόπουλος ήρθε σε επαφή πρώτη φορά με τη ροκ κάπου στα μέσα της δεκαετίας του ’60 μέσα από τις επιτυχίες των Animals και έγινε φανατικός ακροατής της νέας μουσικής, πηγαίνοντας σε συναυλίες ελληνικών συγκροτημάτων της εποχής όπως οι Charms.\nΤελειώνοντας τη δευτεροβάθμια εκπαίδευση το 1967, πέρασε στο Μαθηματικό Τμήμα του Αριστοτέλειου Πανεπιστημίου Θεσσαλονίκης.\nΗ μουσική του πορεία ξεκίνησε όταν στη Θεσσαλονίκη γνώρισε τον μετέπειτα τραγουδοποιό Βαγγέλη Γερμανό με τον οποίο ήταν συμφοιτητές και συγκάτοικοι. Την περίοδο εκείνη ο Σιδηρόπουλος έπαιζε κρουστά και μαζί με τον Γερμανό έπαιζαν συχνά μουσική.\nΠαράλληλα, κυκλοφορούσε στη ροκ σκηνή της πόλης, παρακολουθώντας συχνά το συγκρότημα Μακεδονομάχοι, αλλά χωρίς να δίνει την εντύπωση πως θα ασχολούταν ενεργά με τη μουσική δημιουργία.\nΣε μια έντονα πολιτικοποιημένη περίοδο, λόγω της χούντας, ο Σιδηρόπουλος ένιωθε απογοητευμένος από τις φοιτητικές οργανώσεις της εποχής, ενώ σταδιακά εγκατέλειψε τις σπουδές του, καθώς ο ίδιος ήταν σκεπτικιστής και πνεύμα ανήσυχο.\nΤο 1969, ο Σιδηρόπουλος γνώρισε τον Παντελή Δεληγιαννίδη, τότε κιθαρίστα των Olympians, σε μια συναυλία τους και αμέσως δέθηκαν, συνειδητοποιώντας πως ταιριάζουν τα μουσικά τους γούστα. Κατέβηκαν στην Αθήνα και αποφάσισαν να δημιουργήσουν το ντουέτο «Δάμων και Φιντίας».\nΜαζί κυκλοφορήσαν τον δίσκο 45 στροφών «Το ξέσπασμα / Ο κόσμος τους» και συμμετείχαν στη συλλογή «Ζωντανοί στο κύτταρο».\nΑπό το 1972 έως το 1974 ενσωματώθηκαν στα «Μπουρμπούλια» και καρπός αυτής της συνεργασίας είναι το 7ινστο «Ο Ντάμης ο σκληρός».\nΟ Παύλος Σιδηρόπουλος επέλεξε να συνεργαστεί με τον Γιάννη Μαρκόπουλο και συμμετέχει ως τραγουδιστής σε τρεις δίσκους του: «Θεσσαλικός Κύκλος», «Μετανάστες» και «Οροπέδιο».\nΟ Μπάμπης ο «Φλου»\nΤο 1976 δημιούργησε μαζί με τους Βασίλη και Νίκο Σπυρόπουλο, το γκρουπ «Σπυριδούλα» και κυκλοφόρησαν ίσως τον κορυφαίο δίσκο της ελληνικής ροκ δισκογραφίας και σύμβολο για την καριέρα του, τον «Φλου».\nΔεν άργησαν να ξεκινήσουν τα σενάρια περί του ποιός είναι ο Μπάμπης ο «Φλού»… Ήταν υπαρκτό πρόσωπο των Εξαρχείων ή ήταν μέρος της φαντασίας του Παύλου; Στην ερώτηση δεν δόθηκε ποτέ απάντηση όμως ένα είναι σίγουρο: Όποιος κι αν ήταν ο Μπάμπης ήταν και ωραίος και φλου…!\nΤο σχήμα αυτό διαλύθηκε λίγο αργότερα, αφήνοντας πίσω του έναν ολοκληρωμένο ροκ ήχο και μια σειρά συναυλιών.\nΤο 1979 ο Παύλος Σιδηρόπουλος δημιούργησε το σχήμα «Εταιρία Καλλιτεχνών», με αγγλικό στίχο, χωρίς όμως καμία δισκογραφική δουλειά.\nΗ υποκριτική στη ζωή του Παύλου\nΤην ίδια περίοδο έκανε και το κινηματογραφικό του ντεμπούτο, ως πρωταγωνιστής στην ταινία του Αντρέα Θωμόπουλου «Ο Ασυμβίβαστος», ενώ ο ίδιος ερμήνευσε και το soundtrack της ταινίας, τραγούδια του οποίου αποτελούν κάποια από τα πλέον γνωστά του, όπως το «Να μ’ αγαπάς».\nΜάλιστα συμμετείχε και στην ταινία «Αλδεβαράν» με πρωταγωνιστή τον Δημήτρη Πουλικάκο, η οποία προβλήθηκε μόνο στο Φεστιβάλ Θεσσαλονίκης.\nΤο 1980 ο Παύλος Σιδηρόπουλος καταλήγει σ’ ένα μουσικό σχήμα, τους «Απροσάρμοστους», που με λίγες αλλαγές παίζει μαζί τους μέχρι το τέλος.\nΤο 1982 κυκλοφόρησε ο δίσκος «Εν Λευκώ», ο οποίος αντιμετώπισε προβλήματα λογοκρισίας για 3 κομμάτια, για προτροπή στη χρήση ναρκωτικών και για προσβολή της δημοσίας αιδούς. Το 1985 κυκλοφόρησε σε παραγωγή Δημήτρη Πουλικάκου το δίσκο «Zorba the freak» και το 1989 το «Χωρίς Μακιγιάζ» που είναι ζωντανά ηχογραφημένος στο «Μετρό».\nΗ σχέση σταθμός στη ζωή του\nΗ Γιόλα Αναγνωστοπούλου ήταν το θλιμμένο κορίτσι με τα σκούρα ρούχα και τα μαύρα μαλλιά που έγραφε ποιήματα και «μάγεψε» τον «πρίγκιπα της ροκ».\nΗ σχέση τους διήρκησε από το 1977 έως το 1980, παρόλο που η Γιόλα έλειπε για μεγάλα διαστήματα στο Παρίσι, αλλά ήταν τόσο έντονη που σημάδεψε και τους δύο εξίσου, ενώ επηρεάστηκαν αμφότεροι από την ιδιοσυγκρασία του καθενός, με θετικές αλλά και αρνητικές συνέπειες.\nΟι φήμες θέλουν την Γιόλα να είναι ο άνθρωπος που «γνώρισε» στον Παύλο την ηρωίνη. Ο ίδιος έκανε μέχρι τότε χρήση άλλων ναρκωτικών ουσιών.\nΗ Γιόλα Αναγνωστοπούλου είχε ερωτηθεί στο παρελθόν αν η ίδια του έμαθε την «πρέζα», ωστόσο εκείνη, δεν απάντησε ποτέ ξεκάθαρα.\nΤο 1990 ο Παύλος Σιδηρόπουλος άρχισε να αντιμετωπίζει προβλήματα με το δεξί του χέρι, πιθανώς από κάποιο πρόβλημα στα αγγεία και παραλύει. Αν και κανείς δεν μπορούσε να πει με σιγουριά τι έφταιγε, η επίσημη διάγνωση ήταν «πάρεση βραχιόνιου αριστερού πλέγματος».\nΕκείνη την περίοδο, κατά τις εμφανίσεις του στο μουσικό στέκι ΑΝ, ο Παύλος ανέβαινε στη σκηνή με δεμένο χέρι.\nΣτις 4 Δεκεμβρίου είχε πάει στο στούντιο για να ηχογραφήσει τα φωνητικά του δίσκου, αλλά ήταν μεθυσμένος, διαπληκτίστηκε με τα υπόλοιπα μέλη του συγκροτήματος και έφυγε με μια φίλη του.\nΣτις 6 Δεκεμβρίου του ίδιου χρόνου, βρέθηκε στο σπίτι μιας φίλης του στο Νέο Κόσμο, σε κωματώδη κατάσταση λόγω υπερβολικής χρήση ηρωίνης και αφήνει την τελευταία του πνοή κατά τη μεταφορά του στο νοσοκομείο Ευαγγελισμός.\nΚηδεύτηκε στις 10 Δεκεμβρίου, στο κοιμητήριο του Κόκκινου Μύλου στη Νέα Φιλαδέλφεια και άφησε πίσω του μια πολύτιμη παρακαταθήκη και έναν μύθο γύρω από το όνομα του.\nΣχετικά άρθρα: ➤ Βλάσης Μπονάτσος – «Κανείς μας δεν ξέρει…» ποιος είναι! ➤ Λαυρέντης Μαχαιρίτσας – Δύο χρόνια χωρίς τον ρομαντικό «Τερμίτη» ➤ Ελένη Βιτάλη – Εκτός από τον Τσιτσάνη και τον Νικολόπουλο δεν υπάρχει άλλος συνθέτης ιερό τέρας\nΚοινοποίηση: Παύλος Σιδηρόπουλος – Ο «Ασυμβίβαστος» που δεν άντεξε τη σκληρότητα του κόσμου


Olympus Light: ΠΡΟΤΑΣΗ ΕΠΙΒΙΩΣΗΣ!\nΜε μία μεταφορά του λόγου, καθώς έχουνε πλακώσει πολλοί καπεταναίοι και θαλασσόλυκοι με offshore και τα συναφή, έχουμε μπλέξει στον βυθό της θάλασσας και είμαστε δεμένοι στο δίχτυ τους. Το οξυγόνο μας λιγοστεύει, όμως το μαχαίρι για να κοπούν τα δίχτυα της φυλακής μας το κρατάμε εμείς... Δεν είμαστε εύκολη ψαριά, κι ας φαίνεται έτσι. Μην αυτοκτονείτε.\nΟι λύσεις είναι μπροστά μας! Αυτό που συμβαίνει τώρα είναι ξεμονάχιασμα της καθεμίας κοινωνικής ομάδας ξεχωριστά, στην οποία κρύβονται τα εκάστοτε λαμόγια και επειδή έχουν μεταμφιεστεί σε θύματα, κρύβονται πίσω από τους υπερασπιστές των δικαίων, που παραπλανημένοι, ενεπλάκησαν στον πόλεμο. Γιατί παριστάνουν οι κλέφτες και διασπαθίζοντες το δημόσιο χρήμα τα θύματα; - Γιατί κερδίζουν είτε πολύτιμο χρόνο πιθανής διαγραφής αδικημάτων, είτε πολιτικό χρόνο, είτε κοινωνικό χρόνο να καταλαγιάσει η κοινωνία την δικαία οργή της, είτε δίδοντας την θαρραλέα εντύπωση στην κοινή γνώμη ότι τα κλεμμένα δεν θα γυρίσουν πίσω, γιατί η διαδρομή τους είναι ένας λαβύρινθος και το νήμα της πορείας τους έχει χαθεί!! Πλανώνται όμως πλάνην οικτρά. Αν πάμε κάτω, θα πάμε όλοι μαζί! Δεν θα περάσει κι όπως και να έχει τα κλεμμένα θα επιστρέψουν στη θέση τους. Κι όπως το έχω ξαναπεί μέχρι και τον τελευταίο κρίκο του κουρτινόξυλου, όπου κρεμούσανε τις ποικιλόχρωμες κουρτίνες για να κρύβουν τις πομπές τους. Όσο για τους εν δυνάμει αυτόχειρες, παράκληση μην το κάνετε!!! Ό,τι είναι να συμβεί, θα συμβεί για όλους!\nΑς απλώσει ο γείτονας το χέρι στον γείτονά του και ας βοηθήσει έκαστος αλλήλους. Το μόνο μέτρο που πρέπει να διαφυλαχθεί ως κόρη οφθαλμού είναι η πρώτη κατοικία από τις κατασχέσεις και οι εξώσεις, αλλιώς δεν μπορεί να λειτουργήσει ο ανιδιοτελής αυτοματισμός της αλληλεγγύης. Κάντε τις ταράτσες των πολυκατοικιών σας μικρά θερμοκήπια με είδη πρώτης ανάγκης, με συμμετοχική εργασία και πάψτε να μεμψιμοιρείτε! Οργανωθείτε επιτέλους!!! Το σοκ της πρώτης γροθιάς όπου μάτωσε η μύτη και θόλωσε η όραση πέρασε! Μην κοιτάτε τα ξεραμένα αίματα στα ρούχα σας και κλαίτε τη μοίρα σας!\nΣταθείτε γερά στα πόδια σας και σκεφτείτε όπως ο Οδυσσέας πριν τυφλώσει τον Κύκλωπα. Δεν είχε Θεού βοήθεια μήτε ανθρώπων όπλα! Είχε τον νου του μοναχά και αυτόν έπλασε όπλο με ό,τι βρήκε τριγύρω.\nΤί χρειάζεται ο ανθρώπινος οργανισμός για να ζήσει και να επιβιώσει από την ανθρωπιστική κρίση; Μήπως αποτελείται ο ανθρώπινος οργανισμός, H20 (νερό) κατά 80%; Τί χρειάζεται άλλο κατά τη διάρκεια του καλοκαιριού; Δροσιά; Και το χειμώνα; - Θέρμανση! - Πρόταση η δημιουργία ενός κοινού πολυχώρου στις πολυκατοικίες όπου θα συγκεντρώνεστε οι ένοικοι και τον οποίο θα συντηρείτε ζεστό κατά τη διάρκεια του χειμώνα, όπως κάποτε οι προπάτορές μας συντηρούσαν την Εστία με το πυρ στο μέσον της οικίας.\nΠρόταση προς την Κυβέρνηση, την Εκκλησία και τις οργανώσεις των ανώφελων συσσιτίων, καθώς ο καθολικός καρκίνος δεν θεραπεύεται με depon, να χρηματοδοτήσετε 100% υπό την αυστηρή σας επίβλεψη με την μορφή του κατεπείγοντος την ανάπτυξη πράσινης ταράτσας σε μορφή θερμοκηπίου, όπου θα φυτεύονται τροφές βασικές για τη συντήρηση του ανθρώπου.\nΗ Σωτηρία έρχεται από όλους μαζί και το μονοπάτι της επιστροφής δεν δείχνει την ιλαρότητα του παρελθόντος, αλλά το φωτίζει η φωτιά που μας έκαψε και αποτελεί το πραγματικό σημείο αναφοράς της νεώτερης ιστορίας μας,\nΓια να πάψουν να μας κυνηγάνε οι μνήμες και το αίμα των πεσόντων για μία καλύτερη κι ελεύθερη ζωή\nΜε δύναμη για το μέλλον\nΗ φώτο αλιεύθηκε από το διαδίκτυο\nΑναρτήθηκε από Unknown στις 6/29/2013 08:19:00 μ.μ.\nΚατηγορίες Αβέλλας Μιχαήλ, Κοινωνία, Κρίση, Προτάσεις


Όλα όσα πρέπει να γνωρίζετε εάν κοιμάστε στο κρεβάτι με το σκύλο σας | Ι LOVE STYLE\nΤι κινδύνους έχει για την υγεία μας, αλλά ποια είναι και τα οφέλη; Όσα πρέπει να γνωρίζετε.\nΚοιμάστε στο κρεβάτι με το σκύλο; Τι κινδύνους έχει για την υγεία μας, αλλά ποια είναι και τα οφέλη; Όσα πρέπει να γνωρίζετε. Η απάντηση στην απορία σας είναι πως δεν υπάρχει σωστό ή λάθος. Είναι καθαρά δικό σας θέμα, το αν θα μοιράζεστε το κρεβάτι σας με το αγαπημένο σας φιλαράκι.\nΠροτού αποφασίσετε, όμως, θα πρέπει να σκεφτείτε και να σταθμίσετε τρεις παραμέτρους. Μας τις επισημαίνει η θετική εκπαιδεύτρια σκύλων, Ιωάννα Κουμεντάκη μέσα από το ygeiamou.gr, και παράλληλα μας δίνει συμβουλές για την περίπτωση που δεν θέλουμε, ο σκύλος μας να ανεβαίνει στο κρεβάτι.\nΔεν υπάρχει σωστό ή λάθος, για το εάν θα πρέπει να κοιμόμαστε με τον σκύλο μας στο ίδιο κρεβάτι. Η απόφαση είναι δική μας, καθώς οι σκύλοι κοιμούνται μαζί με ανθρώπους ή άλλα ζώα, μόνον εάν τους/τα εμπιστεύονται.\nΆλλη μια παράμετρος, που θα πρέπει να συνυπολογίσουμε σε αυτή την απόφαση, είναι το θέμα του σεξ. Ούτε εδώ υπάρχει σωστό ή λάθος. Για να παραμείνει ο σκύλος στο δωμάτιο, όταν ξεκινούν οι ερωτικές περιπτύξεις, θα πρέπει το ζευγάρι να νοιώθει άνετα με την παρουσία του κατοικίδιου σε αυτήν την ιδιαίτερη στιγμή.\nΕπίσης, κατά τη διάρκεια του ύπνου το βάρος τους αυξάνεται, καθώς χαλαρώνουν. Πόσο μάλλον, εάν έχουμε έναν μεγαλόσωμο σκύλο. Το αποτέλεσμα, πολλές φορές, είναι ο κηδεμόνας να "μαζεύεται" σε μια άκρη, χωρίς να το συνειδητοποιεί, και να μην υπάρχει η απαραίτητη άνεση κατά τη διάρκεια της νύχτας. Όλη αυτήν την κατάσταση, πολλές φορές, τη διακωμωδούμε και μας φαίνεται χαριτωμένη. Θα πρέπει, όμως, να λάβουμε σοβαρά υπόψη ότι εάν δεν ξεκουράζεται σωστά το σώμα μας και κάνουμε καθημερινά διαταραγμένο ύπνο, αυτό μπορεί να μας προκαλέσει κάποιο πρόβλημα υγείας.\nΣε καμία περίπτωση δεν τραβάμε τον σκύλο μας από το κολάρο για να κατέβει κάτω. Πολλές επιθετικές συμπεριφορές έχουν παρατηρηθεί όταν ο κηδεμόνας παραβιάζει τον προσωπικό χώρο του σκύλου και ασκεί βία για να τον κατεβάσει από το κρεβάτι ή τον καναπέ.


Σιδηροδρομικά Νέα: «Μην κλείνετε τις αφύλακτες διαβάσεις του ΟΣΕ»\nΟ ΠΡΟΕΔΡΟΣ ΤΟΥ ΑΓΡΟΤΙΚΟΥ ΣΥΝΕΤΑΙΡΙΣΜΟΥ ΜΕΛΙΑΣ ΑΧ. ΧΟΝΔΡΟΝΑΣΙΟΣ ΣΤΗΝ «Ε»:\n-Αντίθετα προτείνει να αυξηθούν καθώς όπως λέει θα αποφευχθεί η ταλαιπωρία για τους αγρότες της ευρύτερης περιοχής, αλλά θα μειωθούν και τα ατυχήματα.\n«Τα ατυχήματα στις αφύλακτες διαβάσεις δεν δικαιολογούν την κατάργησή τους. Οι λίγες διαβάσεις εκτός από το γεγονός ότι θα ταλαιπωρούν τους κατοίκους των χωριών παράλληλα θα αυξήσουν τα ατυχήματα καθώς πρώτον θα συσσωρευτεί η κίνηση σε λίγες διαβάσεις και δεύτερον τα τρακτέρ θα περνάνε μέσα από τους οικισμούς».\nΜε αυτήν του την τοποθέτηση ο πρόεδρος του Αγροτικού Συνεταιρισμού Μελίας κ. Αχιλλέας Χονδρονάσιος δίνει τη δική του διάσταση στο ζήτημα των αφύλακτων διαβάσεων του ΟΣΕ που απασχόλησε την επικαιρότητα την περασμένη εβδομάδα. Μια σύγκρουση οχήματος με αμαξοστοιχία ήταν αυτή που προκάλεσε τον θάνατο σε έναν άτυχο 47χρονο στην προσπάθειά του να διασχίσει μια αφύλακτη διάβαση κοντά στη Χάλκη.\nΜια ημέρα αργότερα έγινε γνωστό μέσω δημοσιεύματος της «Ε» πως ο ΟΣΕ σε συνεννόηση με τους Δήμους Κιλελέρ και Βελεστίνου θα προχωρήσει στην κατάργηση 8 αφύλακτων διαβάσεων από τις συνολικά 25 που υπάρχουν σε όλη τη σιδηροδρομική γραμμή Λάρισας – Βόλου. Οι 4 σύμφωνα με τα ίδια στοιχεία θα βρίσκονται στο Κιλελέρ και άλλες τόσες στον Δήμο Βελεστίνου.\nΜάλιστα πρόκειται για ένα ζήτημα που με αφορμή το πρόσφατο δυστύχημα προκάλεσε και την παρέμβαση των εισαγγελικών αρχών, καθώς με εντολή του προϊσταμένου της Εισαγγελίας Πρωτοδικών Λάρισας, διατάχθηκε προκαταρκτική έρευνα, σκοπός της οποίας είναι η οριστική αντιμετώπιση του προβλήματος.\n«Η κοινότητα της Μελίας αποτελείται από τρεις οικισμούς: Μελία, Μόδεστο, Αναγέννηση και έναν συνοικισμό αυτόν του Χατζηλαζάρ» τονίζει ο κ. Αχιλλέας Χονδρονάσιος που ξεκινάει να εξηγεί την τοποθέτησή του «Αυτοί οι οικισμοί είναι απλωμένοι σε μια απόσταση 3,5 χιλιομέτρων και έχουν 4 αφύλακτες διαβάσεις. Αυτές εξυπηρετούν τους κατοίκους των οικισμών που ασχολούνται με τις αγροτικές εργασίες και εκτιμώ πως κανείς από τα χωριά δεν θέλει να καταργηθούν διαβάσεις γιατί τους εξυπηρετούν να πάνε στα χωράφια τους».\nΟ πρόεδρος του Αγροτικού Συνεταιρισμού Μελίας υπογράμμισε πως από τη στιγμή που έγινε γνωστό θέμα της διακοπής τεσσάρων αφύλακτων διαβάσεων στην εφημερίδα, σύμφωνα με τον ίδιο αρκετοί συγχωριανοί του εξέφρασαν παράπονα για τις αλλαγές και γι’ αυτό πήρε την απόφαση να τοποθετηθεί μέσω της «Ε».\n«Το ζήτημα είναι πλέον πως θα πρέπει τα τρακτέρ πλέον να περνούν μέσα από τους οικισμούς και έτσι δημιουργούνται προβλήματα ασφάλειας μέσα στους οικισμούς. Ο καθένας τώρα περνάει μόνο από τον οικισμό, πάει από τη διάβαση και πάει να κάνει την εργασία του στο χωράφι του. Όμως θα αλλάξουν τα πράγματα».\nΓια το ζήτημα της ασφάλειας ανέφερε πως «Φυσικά και είναι πιο ασφαλές να αυξηθούν οι αφύλακτες διαβάσεις. Η ασφάλεια στη διάβαση του ΟΣΕ εξαρτάται από την προσοχή του διερχομένου και μόνο. Όση σήμανση και να έχει όλα εξαρτώνται από την προσοχή του οδηγού του οχήματος. Στατιστικά τα περισσότερα ατυχήματα έχουν γίνει στις διαβάσεις που φυλάσσονται και όχι στις αφύλακτες που δεν είναι λιγότερο ασφαλής».\nΟ ίδιος μάλιστα πρότεινε και συγκεκριμένη λύση «Οι αφύλακτες διαβάσεις στα περισσότερα χωριά είναι λίγο πιο υψηλές από τον δρόμο και είναι σωστά σχεδιασμένες. Ωστόσο αν υπήρχαν σαμαράκια πριν τη διάβαση θα προειδοποιούσε τον οδηγό και δεν θα υπήρχε λόγος ανησυχίας. Όσο περισσότερες διαβάσεις τόσο πιο ασφαλή θα είναι η διέλευση όλων και θα εξυπηρετεί τους περισσότερους κατοίκους των αγροτικών περιοχών.\nΑν είναι μια διάβαση σε έξι χιλιόμετρα θα πρέπει να πάνε όλα τα τρακτέρ και να διασταυρώνονται. Όλους τους κατοίκους αν ρωτήσετε από εδώ μέχρι και το Βόλο θα σας πούνε το ίδιο» κατέληξε ο κ. Χονδρονάσιος.\nΣΥΝΤΑΚΤΗΣ: ΚΩΣΤΑΣ ΓΚΙΑΣΤΑΣ